16 октабря, 2021, 21:52\nТеги:Хамиджон Актамов | Кызылкум | Пахтакор | Суперлига\n"Қизилқум" бош мураббийи чидаб туролмади.\nСуперлиганинг 22-турида “Пахтакор” ўз майдонида “Қизилқум”ни 4:2 ҳисобида енгди. Лекин учрашувдан кейин ўтказилган матбуот анжуманида навоийликлар устози Ҳамиджон Актамов ҳакамлик борасида жиддий гапларни айтди.\n- Бугунги ўйин ҳақида нима дейман? Ҳар доимги кино давом этяпти. Ҳакамларга қачон инсоф киради? Эътирозларимизни ёзяпмиз. Менимча, бугун ёмон ўйнамадик, яхши ўйнадик. Иккита пенальти ҳам нотўғри қўйилди. Билмадим, охири нима бўлади? Қачон бу ишлар тугайди? Ҳакамлардан норозиман.\nҲар доим улар қанақа қарор чиқарса, қонунга тўғри келаверади. Лекин тўп қўлга тегмади. Ислом Тўхтахўжаев ҳеч қачон ёлғон гапирмайди. Тўп оёғига теккани яққол кўриниб турибди, аммо қўлига тегмади. Иккинчисида чизиқдан ташқарида бўляпти, аммо у ичкарини кўрсатди. Ўйнайдиган жамоаларга ҳеч бўлмаса тўғри ҳакамлик қилсин. Майли, 50х50 вазиятларни ҳам уларга берсин. Аммо тўғри ҳакамлик қилсин. Охирги икки-учта ўйиндан бери ҳакамларнинг хатоси билан дуранг ўйнаяпмиз, ютолмаяпмиз. Футболдан тўйиб кетди ҳамма, рост гап.\nФутболчиларимизни жисмоний ҳолатда яна икки тайм ўйнашга кучи етади. Улар руҳан “синди”. Ислом Кенжабоевни ҳакам сўкибди, уни ҳам ёзаман. Майдонда ҳакам футболчимизни оғзига келган гап билан сўкяпти. Кенжабоев Анзур Исмоиловдан тўпни олиб қўйди, унгача икки марта қоида бузилди, яна бермади. Олдинги ўйинларимизда мана шундай вазиятларда кечиктирилган фол деб ўйлаб топишди.\nБелгиланган нуқтада тўпни ўйнаш керакми? Ўртадан бошлади, олдинга ўтишди, кейин оёғи билан қайтарганни қўлга тегди деб пенальти беряпти. Қўлни кестириш керакми? Ҳеч уларни тушунмадим. “Пахтакор” Осиё Чемпионлар лигасида ватанимиз шарафини ҳимоя қилади, асосий жамоамиз. Бизни натижа қила олмаслигимизда кўпроқ ҳакамлар ҳам айбдор. Яна қанақа ўйнаш керак? Жамоани яна қандай тайёрлаш керак?\nСудияни отаси хам бир пайтлар судия бўлган экан. Агар Диёр эркак бўлиб гапирган гапида турса олдинги судияларни савияси хақида айтганди. Мана ахвол. Хамиджон Актамов тугри айтди буларни қилган хар ишини қонуний курсатиб хақ дейиш хато эканлигиги терма жамоадаги холатдан кўриб турибмиз. УЯТ,УЯТ УЯТ. Хулоса судияни отаси судия бўлган бўлса харом луқмани натижаси. Шу харомхурлар касрига ўзбек футболи орқага кетмоқда\nБор эканки хакикатни гапирадиган. Пахтакорни Узбекистонда хакамлар пахтакор киляпти осиега чиксин часво килиб келяпти. Пули булса узига. Насаф ва бошка вилоят камандаларидан урнак ол! Халоллик бор жойда ривожланиш булади. Канчага сотилди студия.БУНИ УКИ\nХамиджон Актамов: Мы провели сложную игру, ничья - справедливый результат


Стадион катталигидаги астероид Ерга яқин келади - EFFECT.UZ\n. 22:15 | 22.02.2021\n22 февраль куни стадион катталигидаги астероид Ерга яқинлашади, дея хабар берди НАСА JPL тадқиқот маркази ўз сайтида. Космик объект сайёрамиздан тўрт миллион километр узоқликдан учиб ўтади.\nОлимларнинг ҳисоб-китобларига кўра, 2020 XU6 астероидининг диаметри 213 метрни ташкил этади. Бундан ташқари, яқин кунларда диаметри 23 метр бўлган 2020 BV9 астероиди (у Ердан 5,6 миллион километр масофада пайдо бўлади) ҳамда диаметри 40 метр бўлган 2021 CC5 астероиди Ерга яқин келади (6,9 миллион километр узоқликдан учиб ўтади).\nTeglar:Yer, Астероид, ер\nЕрга хавфли астероид яқинлашмоқда\nКатта ҳажмли астероидлар Ер яқинидан учиб ўтади


МУАММОЛАР ЎРГАНИЛМОҚДА - Ўзбекистон овози газетаси\n— Ҳар ойнинг дастлабки кунларида жойларда аҳоли билан учрашиб, ҳақиқий аҳволни ўрганяпмиз. Шу аснода ҳудуддаги камчиликлар, электорат вакилларини ўйлантираётган масалалар билан яқиндан танишиб, уларни ҳал этиш бўйича вазифалар белгилаб олинмоқда.\nМай ойида Қарши туманида хизмат кўрсатиш тизими ҳамда ҳуқуқ-тартибот органлари фаолияти билан яқиндан танишдик. Ҳудудни ижтимоий-иқтисодий ривожлантириш, аҳоли турмуш фаровонлигини ошириш борасида қилинаётган ишлар ўрганилиб, таҳлил этилди.\nАҳоли, жумладан, ёшлар, тадбиркорлар, фермерлар, фуқароларнинг ўзини ўзи бошқариш органлари вакиллари ҳамда фаоллар билан бевосита мулоқот олиб борилди. Суҳбат асносида одамлар турли муаммо ва камчиликларни баён этишди. Кўпроқ уй-жой-коммунал, транспорт ва йўл қурилиши, банк-кредит, аҳоли бандлиги, соғлиқни сақлаш, экология ва атроф-муҳит, таълим, тадбиркорлик, пенсия ва нафақа таъминоти масалаларида мурожаатлар бўлди. Шунингдек, фуқароларнинг ўзини ўзи бошқариш органлари, савдо ва маиший хизмат кўрсатиш, маданият ва спорт, интерактив давлат хизматларини кўрсатиш, ҳуқуқни муҳофаза қилувчи ва назорат органлари фаолияти ва пластик карталар орқали тўловларни амалга ошириш бўйича ҳам қатор фикр-мулоҳазалар, таклифлар билдирилди.\nАйрим қишлоқларда мактабгача таълим муассасалари бинолари таъмирталаб ҳолатда экани, болалар учун қаттиқ ва юмшоқ жиҳозлар, ўйинчоқлар, ўйин майдончалари учун мосламаларнинг етишмаслиги, айниқса, иситиш тизимида муаммолар мавжудлиги аниқланди.\nТуманда 233 ўринли марказий шифохона, 2 кўп тармоқли поликлиника ва 8 қишлоқ врачлик пункти, 6 қишлоқ оилавий поликлиникаси ҳамда давлат санитария-эпидемиология назорат маркази аҳолига тиббий хизмат кўрсатади. ҚВПларнинг деярли барчасида умумий амалиёт шифокорлари етишмайди. Маълум бўлишича, бугунги кунда туманда 49 нафар умумий амалиёт шифокори, қишлоқ оилавий поликлиникалари учун 6 нафар УТТ мутахассиси ва хирургга эҳтиёж мавжуд.\nТуман даражасидаги масалаларни ҳал этиш юзасидан тегишли маҳаллий давлат органлари ва бошқа ташкилотларга тавсиялар берилди ҳамда уларнинг бажарилиши назоратга олинди.\nЎрганишлар давомида аниқланган муаммолар ва камчиликларни парламент ва депутатлик назорати асосида бартараф этиш бўйича зарур чора-тадбирлар белгилаб олинди.\nУчрашувлар давом этмоқда. Бу ойда Касби туманида бўламиз. Сайловчилар билан мулоқотлар ҳудудлардаги муаммоларни ўрганиш, уларга ечим топишда катта самара бермоқда.


2 Май 12:32\nQYZYLORDA. Kazinform – Қизилўрдада олимлар сабзавот ва полиз экинлари маҳсулдорлигини оширишга қаратилган инновацион лойиҳани ишлаб чиқди, деб хабар беради Kazinform мухбири.\nИнновацион лойиҳа тупроқ унумдорлигини оширишга қаратилган. Хусусан, шоли чиқиндиларини қайта ишлаш жараёнида олинадиган биоўғит картошка, сабзи, помидор, бодринг, полиз, тарвуз каби сабзавот ва полиз маҳсулотларининг маҳсулдорлигини оширади.\n«Ушбу лойиҳа келгусида ишга туширилади. Тадқиқотлар университет муҳандислик лабораторияси мудири, кимё фанлари номзоди Нурлибек Ахатаев бошчилигидаги олимлар томонидан олиб борилди. У ўсимликларни ҳимоя қилиш воситалари, биоўғитлар, тупроқ унумдорлиги ва хусусиятларини яхшилаш бўйича тадқиқотлар олиб бормоқда. Ҳозирда унинг 70 дан ортиқ илмий ишлари бор», - дейилади Қорқит Ота номидаги Қизилўрда университети баёнотида.\nВилоят қишлоқ хўжалиги бошқармаси томонидан ўтказилган агросаноат комплекси соҳасида ўтказилган инновацион лойиҳалар танловида олимлар иштирок этди. Танлов натижасида университетнинг иккита лойиҳаси 32 миллион тенге молиявий кўмак олди.\nЯнги лойиҳа Қармақши туманидаги Турмағанбет қишлоғида ишга туширишни режалаштирган.\n#ҚР Қишлоқ хўжалиги вазирлиги #Фан\nҚозоқ тилида АI ва робототехникага оид янги атамалар пайдо бўлди


Qalampir.uz - Гулнора ва Лола Каримова ўртасида 17 йилдирки оламушук ўтган\n16:08, 04.10.2018 Жамият\nЎша вақтларда ҳам Лола Каримова опаси билан муносабатлари яхши эмаслигини тан олган.\nКаримовлар оиласи бугун бутун дунё эътибор марказида бўлиб турибди. Ўзбекистон Республикасининг Биринчи Президенти Ислом Каримовнинг икки қизи бор. Оиланинг тўнғичи Гулнора Каримованинг фаолиятига нуқта қўйилиб, кўздан йироқлашганига ҳадемай 5 йил тўлади. Лола Каримова-Тилляева эса Ислом Каримовнинг вафотидан сўнг АҚШда истиқомат қиляпти. У ЮНЕСКОдаги элчилик лавозимидан кетди, Гимнастика федерацияси президентлигини ҳам бошқа бировга топширди.\nОпа-сингилларнинг ўзаро муносабатига қизиқиш бугун ҳар қачонгидан ҳам ортган. Гулнора Каримованинг қизи Имон Каримова холаси билан муносабатлар умуман йўқлигини очиқ-ойдин ошкор этди.\nБу орада “Qalampir.uz”нинг қўлига Лола Каримова-Тилляеванинг 2013 йил халқаро ОАВга берган интервьюси келиб тушди. Ўша вақтларда ҳам Лола Каримова опаси билан муносабатлари яхши эмаслигини тан олган.\n“Опангиз билан муносабатларингиз қандай? Ҳаётда ёки бизнесда рақобатлашасизларми?”, деган саволга Каримова-Тилляева қуйидагича жавоб берган:\n“Мавжуд бўлмаган муносабатларни тасвирлаб бериш қийин. Мен ва опам бир-биримиз билан 12 йилдан ортиқки мулоқот қилмаймиз. Буни ҳеч қачон яширмаганмиз, ва бундан кўплар хабардор. Кўп йиллардан бери ҳеч қандай алоқамиз йўқ. Орамизда на оилавий, на дўстона алоқалар бор. Савол сўрашингиздан олдин айтмоқчиманки, оилавий маросимларда ҳам кўришмаймиз.\nБиз мутлақо бошқа-бошқа одамлармиз. Ҳар қандай яхши муносабатлар бўлиши учун дунёқарашлардаги ўхшашлик ёки характерларнинг ўхшашлиги, ёки бир хил қизиқишлар ва одатлар мавжуд бўлиши зарур. Икки инсоннинг қарашларида қандайдир яқинлик бўлиши керак, лекин бизнинг ўртамиздаги муносабатларда бу ҳеч қачон бўлмаган. Биз мутлақо фарқли шахслармиз ва эслайманки, болалигимиздан буён шундай бўлганмиз. Ўзингиз тушунасиз, бундай фарқлар йиллар ўтиб фақат чуқурлашиб боради”.\nАгар вазият 2013 йилдагидек сақланиб қолган бўлса, Гулнора ва Лола Каримовалар 17 йилдан буён алоқа қилмайди.\nТеглар:Гулнора Каримова Лола Каримова-Тилляева\nБош прокуратура Гулнора Каримованинг хориждаги активлари юзасидан изоҳ берди\n18:21, 02.02.2019 17 238\n15:16, 18.01.2019 17 120\n19:47, 14.01.2019 23 452\n16:04, 25.12.2018 17 869\n19:07, 19.12.2018 13 941


ҚАДОҚ давоси » JINSIY ALOQA\nHome » Davolash » ҚАДОҚ давоси\nҚАДОҚ давоси: Қадоқ терининг шох қатламида узоқ вақт давомида ишқаланиши ёки босим остида бўлиши оқибатида катта бўлмаган қалин- лашган жой кўринишида пайдо бўлади. Қа- доқ узоқ жисмоний ишдан сўнг ёки бирон асбоб-ускунани ушлаб турганда қўлларда, ноқулай ва тор пойафзал кийиш оқибатида оёқларда пайдо бўлади.\nПойафзалнинг па- таги текис бўлмаса, оёқ остида ҳам чиқиши мумкин. Қаттиқ пойафзалдан қадоқлар оёқ бармоқларида, бармоқлар билан оёқ ости орасидаги букилган жойда юзага келади. БаъзиДа улар оғриқли бўлиб, юришни қий- инлаштиради.\nҚадоқ юзидаги шикастланиш оқибати- да дарз кетиши, унга микроблар тушиши ва сарамас яллиғланиши, флегмона ва бошқа касалликлар келиб чиқиши мумкин. Қадоқ пайдо бўлганда, уни келтириб чиқарган са- бабни ва зарур бўлса қадоқнинг ўзини ҳам йўқотиш лозим. Бунда қўл ва оёқлар тери- сига тўғри парвариш зарурдир.\nТабиблар қадоқларни йўқотишда қуйи- дагиларни тавсия этадилар:\nМунтазам равишда қадоққа сутда қай- натиб олинган қора олхўрини қўйиш керак.\nДуховкада саримсоқ пиёзни пишириб олиб, сариёғ билан аралаштирилади ва қа- доққа тез-тез қўйиб турилади. Қадоқни яхши юмшатади.\nМайда қирғичдан ўтказилган саримсоқ пиёз билан эритилган чарви ёғи аралашти- рилади ва қадоққа қўйилади. Устидан дока билан боғлаб қўйилади. Бу энг эски восита- лардан биридир.\nПишмаган картошка қирғичдан ўткази- либ, қадоққа қўйилади ва устидан дока би- лан боғлаб қўйилади.\nАгар қадоқ оёқ остида бўлса, ҳар куни эрталаб шудринг босган ўтлар устидан юринг.\nИсталган игнабаргли дарахтнинг янги олинган смолали елими (живица)ни қадоққа қўйинг, устидан пластир билан маҳкамлаб, бир сутка давомида юринг. Зарур бўлса, му- олажани қайтаринг.\nНон мағзини жўка (липа) асали билан 2:1 нисбатда аралаштиринг, оёқларни буғда юмшатиб, малҳамни қадоққа қўйинг ва устидан дока билан боғлаб қўйинг. 2-3 сут- кадан сўнг боғламни ечасиз. Кўпинча бит- та муолажанинг ўзи етарли бўлади. Биттада қадоқ йўқолмаган бўлса, муолажани қайта- ринг.\n« Оёқ кафти замбуруғли\nҚАЗҒОҚдан кутилиш »


ЎЗГАНИНГ МОЛИ БУЮРМАДИ\n...Фарғона туманининг Водил қишлоғида яшовчи Миркомил (исм-шарифлар ўзгартирилди) эрта тонгда молхонага кирди-ю, капалаги учди: яхши ниятда боқиб келаётган икки бош қўйи жойида йўқ эди. Ташқарига чиқиб кетдимикан, деган фикрда яқин атрофдаги далаларни ахтариб чиқишди, қўни-қўшнилардан сўраб-суриштиришди, лекин ҳеч қандай натижа чиқмади.\nШундан сўнг Миркомил вақтни бой бермай, ўғирлик ҳақида туман ИИБга мурожаат қилди.\n... Ўрганган кўнгил – ўртанса қўймас, дейдилар. Икром муқаддам ўғрилик жинояти содир этгани учун судланган, унга нисбатан ахлоқ тузатиш ишлари жазоси тайинланиб, жазо муддатини ўтаётган эди. Аммо текин бойлик орттириш ҳисси унга сира тинчлик бермади. Кимнингдир мулкини ўғирлаб, осон пул топиш фикри туғилди. Шу мақсадда қишлоқда тентираб юрган пайтида Миркомилнинг уйи олдидан ўтиб кетаётиб, ҳовлида боғлиқ турган қўйларга кўзи тушди-ю, ҳаловатини йўқотди. Дарвозанинг бўлмагани ўғрилик содир этиш учун зўр имконият эди.\nҚўйларни ёлғиз ўзи ҳовлидан олиб чиқа олмаслигига кўзи етган Икром режани муваффақиятли амалга ошириш учун шерик ахтара бошлади. «Ҳамкор» топиш у қадар қийин бўлмади. Эҳтиёткорлик билан тоғасининг ўғли Шоқосимнинг кўнглига қўл солиб кўрди. Осон пул топиш мойдек ёққан Шоқосим ҳам шундай таклифни кутиб тургандек қулоқ қоқмасдан рози бўлди.\nОрадан бир неча кун ўтгач, Икром уйдагиларга гўёки тоғасиникига меҳмонга кетаётганлигини ва эртага қайтишини айтиб, уйдан чиқди. Шоқосим билан кўришгач, келишувга мувофиқ, ўша кеча қўйларни қандай йўл билан ўғирлаб чиқиш, уларни қаерда ва кимга сотиш бўйича режа тузишга киришилди. Ниҳоят, қўйларни шанба куни ярим тунда ўғирлаб, эрта тонгда Аввал қишлоғида бўладиган мол бозорига олиб бориш ва ўша ерда сотиб юборишга қарор қилишди.\n– Шунда хонадон эгалари қўйлари ўғирланганлигини ҳали билмасдан туриб, пуллар чўнтагимизда бўлади, – деди Икром сўнгги нуқтани қўяр экан.\nШундай қилиб, шанба куни тун ярмидан оққанда икковлон овга чиқди. «ВАЗ – 2106» русумли автомашинада кўзланган манзилга етиб боришгач, ҳар ким аввалдан белгиланган вазифасини бажаришга киришди.\nШоқосим уй эгалари чиқиб қолса, огоҳлантириш мақсадида ҳовли ўртасидаги томорқада пойлоқчилик қилиб турди. Икром эса ҳовлидаги қўйхонага кириб, икки бош қўйни ўзи билан олиб келган арқонга боғлаб, кўчага олиб чиқди. Биргалашиб қўйларни автомашинанинг салон қисмига юклашди ва тўппа-тўғри мол бозорига йўл олишди.\nАслида, қўйларини сотиш нияти йўғ-у, пул зарурлиги учун сотишга мажбур бўлаётган ака-ука қиёфасида қўйларнинг бирини 470 минг сўмга, иккинчисини 620 минг сўмга пуллаб, жуфтакни ростлашди. Осонгина топилган пулларни йўл-йўлакай тенг тақсимлашди-да, ҳеч нарса билмагандай уй-уйларига тарқалишди.\nТуман ИИБ ходимларининг ўз вақтида воқеа жойига чиқиб, ҳолатни синчиклаб ўрганишлари ва ўтказилган тезкор-тергов тадбирлари натижасида мазкур жиноятни Водил қишлоғида яшовчи фуқаролар Икром Болтабоев ва Шоқосим Муллажонов содир этгани аниқланди.\nУларнинг қилмиши туфайли қишлоқдошлари олдида ота-оналарининг боши хам бўлди. Фарзандлари ардоғида айни умргузаронлик қиладиган пайтда исноднинг юкидан қадди букилиб, ўғирланган қўйларнинг пулини тўлаб беришларига тўғри келди.


Ирисали Тошалиев | TURONZAMIN\nДавлат тили ҳақидаги Қонун ижросининг сустлашиб бораётгани ўз эли, ўз тилига эътиборли, эътиқодли кишиларни ташвишга солмоқда. Қонун белгилаб берган тадбирларнинг бажарилиши миллий басирлигу фикри ожизликка, тўраларча беписандлигу лоқайд худбинликка юзма-юз келиб қолди. Давлат тили мақомининг амалий мавқега интилиши қатағон йилларда қарор топган адолатсиз лисоний вазиятни сақлаб қолиш йўлидаги ҳаракатларга бирмунча жон бағишлагандай.\nМарказий рўзнома ва ойномаларда чоп этилаётган хабарларни, куюнчаклик билан ёзилаётган мулоҳазаларни ўқиб бунга ишонч ҳосил қилиш қийин эмас. Бинобарин, миллий тил мақомига чоҳ қазиётган кучлар узлатга чекинмоқчи эмас. Улар ичдан ҳам, тошдан ҳам гоҳ ошкора, гоҳ пинҳона ҳаракат қилишмоқда. Сир эмас, она тили мақомининг моҳиятини идрок этиш нари турсин, бу хусусда ўйлашга, мулоҳаза юритишга эътиборсизлик қилаётган ёки буни мутлақо истамаётган миллатдошларимиз ҳам анчагина. Тилдаги тенгсизлик тарафдорлари, адолатсиз лисоний «мувозанат»ни тарғиб қилаётганлар Зарафшон шаҳрини Злотогорск деб янгидан номлаш талаби билан чиқаяпти. Хуллас, тил ҳақидаги қонун ижросининг фаол имконияти ва унга зид худбин кайфият бугунги кунда бир-бирига рўбару келди.\nМарказий матбуот (шунингдек, кўпчилик рус тилшунослари ҳам) миллатлараро алоқа тилига давлат мақомини бериш зарурлигини жумҳуриятларда қабул қилинган тил ҳақидаги қонунлар билан боғламоқдалар. Улар миллий тилларнинг давлат мақомини олиши рус тилининг таъсири ва ҳаракат майдонини торайтиради, рус тилида гаплашувчиларнинг ҳуқуқига халал беради, деб уқдирмоқдалар. Лекин миллий тилларнинг давлат мақомига эришуви ўша тилларнинг фаол тараққиётини, миллий маданиятнинг равнақини ўйлаб амалга оширилди-ку! Она тили давлат мақомининг қонун йўли билан тикланиши адолатсиз лисоний вазиятни тўғрилаш, тил экологиясини таъминлаш, хуллас, миллий ўзликни англаш йўлида қўйилган мажбурий тадбир эканлигини ҳеч ким яшираётгани йўқ. Бундай йўл тутиш фаол ва ҳоким тил тазйиқидан холос бўлиш ҳамда ўз-ўзини муҳофаза қилишнинг зарур шарти эканлиги кўпчиликка бугун аён.\nЗамона зайлини қарангки, бугунга келиб, рус тилида сўзлашувчи аҳоли ҳуқуқларини муҳофаза қилиш зарурати туғилганмиш. Миллий онгнинг уйғониши миллий тўқнашувларга, жумҳуриятларнинг давлат тили ҳақидаги қонунлари русзабон аҳолининг кўчиб кетишига олиб келаётганмиш. Миллий тилларга давлат мақомининг берилиши биз учун ранж ва ғам кетирмоқда, деб афсусланади «Литературная газета»даги «Беш дақиқаси кам қочоқлар» номли мақола муаллифи Игор Рогов. Узоқ қишлоқ йўлидаги русча ёзувнинг ўзбекчага айлантирилганини тентакларнинг ёки ашаддий ярамасларнинг иши, деб ҳисоблайди М. Абдуллаев ўзининг «Союз» рўзномасидаги «Фарғона учбурчаги» мақоласида. СССР халқ депутати Р. Отажонов тўғри айтганидек, «бундан ортиқ ҳақоратни ўйлаб топиш мумкин эмас» («Совет Ўзбекистони», 1991 йил 5 феврал).\nҚочоқлар ҳақидаги уйдирма давлат тили ҳақидаги қонунга қарши қайралган бир яроғ, холос. Бу хил уйдирма олма ўғирлайман деб қўлга тушган афандининг аҳволини эслатади. Афандидан «Боғда нима қилиб юрибсан?» деб сўрашганида, у «Нега хотинингга калиш олиб бермайсан?» деб дўқ қилган экан боғ эгасига. Қочоқлар ҳақидаги уйдирмада ҳам шунга ўхшаш мантиқ бор. Ўз элингга, ўз она тилинг муҳитига қайтиш қочоқлик ҳисобланадими? Ўз юртида туриб, тез ёрдамга ўз тилида қўнғироқ қилолмаётган, тураржой бошқармаси идораларига чиқиб, ўз тилида арзини айтолмайдиган ўзбек қаёққа қочади, ахир! Давлат идоралари ва маҳкамларига иши тушган ўзбек ўзи билан таржимон олиб юриши керакми! Ёки бу инсон ҳуқуқларини камситишга кирмайдими? Ҳар бир тилнинг мақоми, мартабаси унинг эгаси яшаётган ҳудуд билан, у ердаги аҳолининг нутқ фаолияти билан тайин этилади. Ўзбек тилининг давлат мақоми Ўзбекистондан ташқарида ҳам амал қилсин, деб талаб қилаётган одам йўқ. Бордию шундай қилинса, бу тазйиқ ўтказиш воситасига айланган бўлур эди.\nЎзбек тилининг, асосан, Ўзбекистон билан боғлиқлиги ҳам тақдир тақозаси. Бу ниҳоятда муҳим омил. Нега энди бу омилни ҳисобга олиш инсон ҳуқуқини менсимаслик ҳисобланар экан? Сўнгги пайтларда инсон қаерда яшамасин, унинг барча ҳуқуқлари сақланиши керак, деган фикр бевосита давлат тили ҳақидаги қонун билан боғланмоқда. Ҳар ҳолда шахс ҳуқуқини муҳофаза қилиш шиорига одамларни ишонтириш осонроқ ва қулайроқ-да! Бунга эътироз билдиришнинг қийинлиги бор. Ҳатто якка шахснинг ҳуқуқи бутун бир халқнинг ҳуқуқига нисбатан муҳимроқ, деган фикр ҳам ўртага ташланди. Аввало, алоҳида шахснинг тил мавқеи билан бутун бир миллат тилининг мақоми тушунчаларини қориштирмаслик керак. Гап жумҳуриятимиздаги барча миллат вакилларини ўзбек мактабларида ўқитиш, улардан бадиий асарларни, илмий ишларни ўзбек тилида ёзишларини талаб қилиш ҳақида кетаётгани йўқ. Бу борада шахснинг ихтиёри ўзида. Лекин у қаерда, қандай шароитда яшаётганлигини ҳисобга олиши керак. Кейин давлат тили дегани, енг аввало, давлат идора бошқаруви тили дегани. Бинобарин, муайян халқ билан мулоқотда бўладиган раҳбар, мансабдор шахснинг шу давлат тилини билиши зарур.\nХалқ билан унинг ўз тилида гаплашмаслик, унга ёт тил воситасида раҳбарлик қилиш, унинг урф-одатлари, маданиятига беписандликни инсон ҳуқуқини поймол этиш деса бўлади. Халқнинг тилини, дилини билмаганлик сабабидан раҳбарликдан, лавозимдан четлатиш шахсни менсимаслик эмас. Бинобарин, бу ҳолни қочоқлар ёки инсон ҳуқуқи билан боғлаш тил сиёсатини сохталаштиришнинг, миллий идора бошқарувидаги марказлаштирилган вазиятни сақлаб қолишга интилишнинг нақ ўзгинаси.\nТўғри, ўзбек тилини ўргатувчи курслар ташкил этилган. Аммо уларнинг аксарият қисмида машғулотлар хўжакўрсинга олиб борилаётганлиги, ҳозирча бирор натижа бермаётганлиги сир емас. Қанча вақт, қанча маблағ самарасиз сарфланмоқда! Бу ҳол «қани кутиб турайликчи, балки вазият ўзгариб қолар», деб юрган эътиқодсизларга, Қаҳҳор таъбири билан айтганда, «прейскурант» сўзини худди ўзи ўйлаб чиқаргандек керилиб айтадиган димоғдорларга жуда қўл келмоқда. Улар ўзларини иккитиллилар қавмига мансуб деб билишади. Бунга улар бир жиҳатдан ҳақли. Зеро, иккитиллилик деган атамаларнинг ўзи моҳият эътибори билан зоҳиран ялтироқ ва беозор, ботинан қалтироқ ва беқарор тушунчани ифодалайди. Иккитиллилик, аслида чалатиллилик дегани. Бундай нутқий фаолият ора йўлда қолган лисоний алоқа муҳитини юзага келтиради.\nАйрим машҳур олимларимиз, рус тилида ижод қиладиган ўзбек адиблари ҳамда масъул раҳбарларнинг радио ва ойнаи жаҳон орқали бериладиган нутқларини, суҳбатларини эшитиб, бунга тўла ишонч ҳосил қилиш мумкин. Уларнинг ўзбекча нутқи ниҳоятда ғариб: оҳанги ёт, таркиби суст, тартиби бузуқ. Хуллас, чўқилган, ғажилган бир тил. Ана шу тоифадаги одамларнинг ўз фикрини не машаққат билан ифодалаётганларини, зарур сўзни тополмай ночор аҳволга тушиб қолишини кўриб, қийналиб кетади киши. Техника фанлари номзодининг давлат тили яхши бўлди-ю, лекин лектсияларни ўзбек тилида ўқийсан, деб бошни қотираётгани чатоқ-да, деб зорланиши, файласуф олимнинг мен ўзбекча фалсафий атамаларни тушуна олмаяпман, деб қуюниши мана шу чалатиллилик оқибати. Қонун ижроси ҳақида гап кетганда кўпчилик мансабдор кишилар расмий ҳужжатларни ўзбекча ёзиш қийин бўляпти, зарур сўз ва нутқ андозалари топилмаяпти, деб баҳона қилишмоқдалар. Бу ҳам аслида моҳияти чала, мақсади сохта, мақоми тенгсиз иккитилллик оқибати. Русча ўйлаб, рус тилида фикрлаб ўзбекча гапириш, ўзбекча ёзиш натижаси бу. Рус тилини ҳам русча идора бошқаруви андозаси даражасидагина эгаллаган кишининг ўзбек ҳужжатнавислигидан бехабарлиги табиий бир ҳол. Ўзбек тили расмий идоравий нутқ услубининг «қолоқлиги», кемтиклиги эса унинг идора бошқаруви тузуги соҳасида кўпдан бери ишлатилмай келаётганидандир. Ўзбек тилининг Ўзбекистонда илм-фан ва идора бошқаруви соҳаларида ишлатилиши ниҳоятда чеклаб қўйилишида чалатилли элатдошларимизнинг ҳам ҳиссаси бор. «Ўн йиллар давомида рус тили илмий изланишлар борасидаги (расмий идора бошқарувида ҳам) асосий, ҳатто ягона тил бўлиб қолди. Жумҳуриятимиздаги кўплаб илмий-тадқиқот институтларида ўзбек тилида ёзилган асарлар нашр этилиши камдан-кам учрайдиган ҳодиса эди. ЎзФА Тарих институтида 1980—1985-йилларда ёзилган илмий асарларнинг 80 фоизи рус тилида, 12—13 фоизи хорижий тилларда, фақат 3 фоизи, у ҳам бўлса оммабоп мақолалар — ўзбек тилида нашр этилган. Кўплаб олимлар ўзбек тилига менсимай қараш шакллангани туфайли ўз она тилида бирор асар, ҳатто кичик бир мақола ҳам ёзишга қодир бўлмай қолдилар…\n« Набижон Боқий Бугуннинг латифаси »


Германия Эрдўғаннинг АҚШда муштлашиб кетган қўриқчилари G20 саммитига келишига қарши\n17:27 / 25.06.2017\nГермания ҳукумати 7-8 июль кунлари Гамбург шаҳрида бўлиб ўтадиган G20 саммитига Ражаб Тоййиб Эрдўғаннинг Вашингтонда намойишчилар билан муштлашиб кетган қўриқчилари келишига қарши. Welt газетаси шу ҳақида хабар берди.\nМанбага кўра, ҳукумат вакиллари бундестагнинг ёпиқ мажлисида парламентарийларга шу ҳақида маълум қилишган.\nГермания махсус хизматлари шунингдек Эрдўғаннинг ташрифи унинг тарафдорлари ва қарши томон, шу жумладан турк диаспораси ва курдлар ўртасида тўқнашув келиб чиқишидан хавфсирамоқда. Таъкидланишича, Германия ҳудудида Курдистон Ишчилар партиясининг 14 мингча тарафдори бўлиб, улардан 600 нафари Гамбургда яшайди.\nГап шундаки, Туркия президентининг АҚШга ташрифи давомида мамлакатнинг Вашингтондаги қароргоҳи олдида унинг қўриқчилари ва намойиш иштирокчилари муштлашиб кетишган.\nТуркия Германия G20 Ражаб Тоййиб Эрдўған


Наманган шаҳрида бўлиб ўтаётган қорилар мусобақасида вилоят ҳокими ўринбосари Ҳабибуллоҳ Маткаримов сўзга чиқиб, жумладан шундай деди:\n– “Бугун барчамиз учун ниҳоятда улуғ кун, катта хурсандчилик айёми. Сабаби диёримиз бўйлаб ўтказилаётган Қуръони карим мусобақабасининг биринчи босқичи якунланиб, иккинчи босқичи ўтказилмоқда. Ушбу муборак калом бизни эзгуликка, тинчликка, асл инсоний қадриятларни асраб-авайлашга даъват этади, деб баралла айта оламиз.\nБизнинг muslim.uz портали ва ижтимоий тармоқларни кузатиб, завқ олишда давом этинг.\nДругие материалы в этой категории: « Ўзбекистоннинг Покистондаги элчиси “Нақшбандия” ордени етакчиси билан учрашди\tНаманган вилоятида ташкил этилган Қуръон мусобақасининг 2-босқичи натижалари билан танишинг »


Декабрь | 2020 | «Jizzax Hududiy Elektr Tarmoqlari Korhonasi» AJ\nOylik Arxiv: Декабрь 2020\n10.12.2020 admin\tYangiliklar\nМажбурий ижро бюроси ва ҳудудий электр тармоқлари корхонасининг вакили гувоҳномасини кўрсатган тақдирда, хонадондаги электр энергиясини ҳисобга олиш асбобларини соат 8:00 дан 20:00 гача ҳеч қандай қаршиликларсиз кўриш ҳуқуқига эгадир.\nБюро ходимини табиий газ истеъмолини ҳисобга олиш приборларини кўздан кечиришга йўл қўймаслик ҳолати далолатнома билан расмийлаштирилади.\nИстеъмолчи мазкур далолатнома билан танишиши лозим. Истеъмолчи далолатномани имзолашни рад этган тақдирда, далолатномада бу қайд этилади.\nРад этиш ҳолати икки гувоҳ ёки маҳалла йиғини вакили томонидан тасдиқланиши керак. Истеъмолчи далолатномани имзолашни рад этиш сабабини баён қилиш ҳуқуқига эга ва бу далолатномага қайд этилиши шарт.\n8-декабрь Ўзбекистон Республикаси Конституцияси куни\n«Жиззах ҳудудий электр тармоқлари корхонаси» АЖ томонидан жорий йилнинг 9-декабрь куни «8-декабрь Ўзбекистон Республикаси Конституцияси куни» ҳамда «Коррупция − тараққиётга таҳдид» мавзуларида Дўстлик туман Адлия бўлими билан ҳамкорликда ўқув-семинари, давра суҳбати ўтказилди. Семинарда Дўстлик туман Адлия бўлими бошлиғи Мусахон Асатуллаев ва ходими Рустамов Мирзамуродлар маъруза қилишди.\nУшбу семинар Дўстлик тумани 1-умумий ўрта таълим мактаби мажлислар залида Мирзачўл НС, Мирзачўл, Арнасой ва Дўстлик ТЭТКларининг бошлиқлари ҳамда масъул ходимлари иштирокида мазмунли тарзда ўтди.\n8-декабрь Ўзбекистон Республикаси Конституцияси қабул қилинган кун.\nКонституция – биз учун нафақат муҳим ҳаётий қўлланма, балки ғурур-ифтихор, керак бўлса, шу заминда истиқомат қилаётган, миллати, тили, динидан қатъи назар, барча инсонлар учун мустаҳкам бир ҳимоя.\nКонституция – нафақат бугунги куннинг қомуси, балки у эртанги кунимиз, қураётган жамиятимиз истиқболини аниқлаб берувчи ҳужжат, фарзандларимиз йўлини ёритиб тургувчи маёқдир.\nШундай экан, жамиятимиз ҳаётининг мезони бўлган Конституцияни чуқур ва ҳар томонлама ўрганишимиз, унинг маъносига етиб бориб, амалий ҳаётимизнинг доимий қўлланмасига айлантиришимиз даркор.\nКоррупция − тараққиётга таҳдид.\n«Биз коррупциянинг оқибатлари билан курашишдан унинг барвақт олдини олишга ўтишимиз керак. Ушбу вазифалар ижросини тизимли ташкил этиш мақсадида парламент ва Президентга ҳисоб берадиган, коррупцияга қарши курашишга масъул бўладиган алоҳида орган ташкил этишни таклиф этсам, сизлар нима дейсизлар?!» — деган Давлатимиз раҳбари Шавкат Мирзиёев 2020 йил 24- январдаги парламентга Мурожаатномасида.\nЎзбекистонда янги ташкил қилинган Коррупцияга қарши курашиш агентлигига жорий йилнинг 15 июль куни директор тайинланди. Сўнгги вақтларда «Юксалиш» умуммиллий ҳаракати раиси сифатида фаолият кўрсатиб келган Акмал Бурҳонов президент қарори билан бу лавозимни эгаллади.\nКУЗ-ҚИШ МАВСУМИГА ТАЙЁРГАРЛИК ИШЛАРИ БЎЙИЧА ЎТКАЗИЛГАН\n«Жиззах ҳудудий электр тармоқлари корхонаси» АЖ томонидан Ўзбекистон Республикаси Президентининг 2016 йил 23 ноябрдаги ПҚ-2661-сонли «2017-2021 йилларда паст кучланишли тармоқларни янгилаш ва модернизация қилиш дастури тўғрисида»ги қарори ҳамда «Обод қишлоқ» ва «Обод махалла» Давлат дастурлари ижроси юзасидан белгиланган топшириқлар ижросини таъминлаш, куз-қиш мавсумига тайёргарлик ишлари ҳамда Жиззах вилояти бўйича электр энергиясини ҳисобга олиш ва назорат қилишнинг автоматлаштирилган тизимини (ЭҲНАТ) босқичма-босқич ишга тушириш масалалари бўйича Жиззах вилоят Адлия бошқармаси мажлислар залида жорий йилнинг 10-декабрь куни давра суҳбати ўтказилди.\nУшбу давра суҳбатида Адлия бошқармаси ходимлари иштирок этишдилар.\n09.12.2020 admin\tYangiliklar\nЖорий йилнинг 4-декабрь куни ижтимоий тармоқда қуйидаги мазмундаги мурожаат эълон қилинган.\n“Фориш тумани Порашт қишлоғидаги ҳолат. Трансформаторни қўшсак ҳам, электр қуввати паст. Телевизор кўрсатмаяпти, болалар дарс тайёрлай олмаяпти”.\nУшбу мурожаат Фориш туман электр таъминоти корхонасининг масъул ходимлари ҳамда мутахассислари томонидан ўрганиб чиқилди.\nФориш тумани, Э.Камолов МФЙнинг Порашт қишлоғи аҳоли истеъмолчилари 35/10 кВли «Фориш» нимстанциясидан чиқувчи 10 кВли бирлашган ҳаво тармоғига уланган 100 кВАли 81-сонли трансформатор пункти орқали 0,4 кВ ҳаво тармоғидан электр энергияси билан таъминланган.\nҚишлоқ аҳолиси тарқоқ ҳолда жойлашган экан. Трансформатор пунктидан 2,5 кмгача узоқ масофага чўзилган. 0,4 кВли ҳаво тармоғининг узоқ масофага чўзилиб кетганлигининг ҳисобига электр энергиясини қуввати камайиб кетишига сабаб бўлмоқда.\nБундан ташқари аҳолининг кўпайиши ҳисобига янги қурилаётган хонадонларга ўз ҳисобларидан ностандарт электр узатиш ҳаво тармоқлари қурилган.\nПорашт қишлоғида аҳолини узлуксиз электр энергияси билан таъминлаш учун 1 км 10 кВли ҳаво тармоғи қуриш, 1 дона трансформатор пункти ўрнатиш ва 0,4 кВли ҳаво тармоғини тўлиқ реконструкция қилиш зарур.\nФориш тумани, Э.Камолов МФЙнинг Порашт қишлоғи аҳоли истеъмолчиларининг мурожаатидаги муаммолар Ўзбекистон Республикаси Президентининг 2016 йил 23 ноябрдаги ПҚ-2661-сонли «2017-2021 йилларда паст кучланишли тармоқларни янгилаш ва модернизация қилиш дастури тўғрисида»ги қарорига асосан келгуси йилларда босқичма-босқич амалга оширилишини маълум қиламиз.\nЮзага келган ноқулайликлар учун Фориш тумани, Порашт қишлоғи аҳолисидан узр сўраймиз.\nМамлакатимиз Конституцияси 1992 йил 8 декабр куни қабул қилинган. Kun.uz фурсатдан фойдаланиб, айрим конституциявий ҳуқуқларингизни яна бир бор эслатиб ўтишни лозим топди.\nСизнинг конституциявий ҳуқуқларингиздан айримлари:\n🔷 ҳар ким эркинлик ва шахсий дахлсизлик ҳуқуқига эга. Ҳеч ким қонунга асосланмаган ҳолда ҳибсга олиниши ёки қамоқда сақланиши мумкин эмас;\n🔷 ҳеч ким қийноққа солиниши, зўравонликка, шафқатсиз ёки инсон қадр-қимматини камситувчи бошқа тарздаги тазйиққа дучор этилиши мумкин эмас;\n🔷 ҳар ким фикрлаш, сўз ва эътиқод эркинлиги ҳуқуқига эга. Ҳар ким ўзи истаган ахборотни излаш, олиш ва уни тарқатиш ҳуқуқига эга, амалдаги конституциявий тузумга қарши қаратилган ахборот ва қонун билан белгиланган бошқа чеклашлар бундан мустаснодир;\n🔷 ҳар бир шахс меҳнат қилиш, эркин касб танлаш, адолатли меҳнат шароитларида ишлаш ва қонунда кўрсатилган тартибда ишсизликдан ҳимояланиш ҳуқуқига эгадир.\n«Жиззах ҳудудий электр тармоқлари корхонаси» АЖда жорий йилнинг 7-декабрь куни «Ўзбекистон Республикаси Конституцияси куни» мавзусида Жиззах вилоят Адлия бошқармаси билан ҳамкорликда ўқув-семинари ўтказилди. Семинарга адлия ходими Азиза Хатамова ташриф буюрди.\nУшбу ўтказилган ўқув-семинарига 34 нафар ходимлар иштирок этишди.\n8 декабрь Ўзбекистон Республикаси Конституцияси куни\nАсосий Қонунимизда халқ суверенитети ҳам қайд этилган. Хусусан, унда «демократия» ва «демократик» сўзлари 7, «халқ» сўзи эса 24 маротаба қўлланилган. Яна бир муҳим ҳамда халқаро экспертлар томонидан алоҳида эътирофини топган хусусият, бу — Конституциянинг «Ўзбекистон халқи» деб бошланишидир. Бундай жумлаларни бошқа бирон-бир ҳужжатда учратмаймиз.\n«Қонун устувор юртда адолат хукм суради!»\nЎзбекистон Республикаси Конституцияси муқаддима, 6- бўлим 26- боб 128 моддадан иборат.


Ўзбекистонлик талаба Жанубий Корея иммиграция хизмати томонидан дўппосланди (видео) - Zamin.uz\n09:57 / 02.08.2018\nЎзбекистонлик талаба Жанубий Корея иммиграция хизмати томонидан дўппосланди (видео)\nМаълум бўлишича, воқеа 16-июль куни соат тахминан 15:30 ларда Кёнгнам вилояти Ҳаман туманида содир бўлган. Жанубий Корея университетларидан бирида магистратурада таҳсил олиши айтилган ўзбекистонлик талабанинг ёши 23 да бўлиб, ёзги таътил вақтида сув қувурлари ўрнатиш билан шуғулланувчи корхонада ишлаётган бўлган.\n"Ўзбекистонлик талаба дарахт соясида дам олиб ўтирган пайтда тўсатдан пайдо бўлган 5 нафар номаълум кишининг ҳужумига учради. Улар ноқонуний меҳнат миграциясини тартибга солиш билан шуғулланувчи Чангвон иммиграция идораси ходимлари эди", дейилади "Hankyoreh" газетаси эълон қилган хабарда.\nУнда айтилишича, Жанубий Кореяга февраль ойидан бери яшаб келаётган ўзбекистонлик йигит корейс тилини унча яхши билмагани учун ўзини инглиз тилида таништиради. Иммиграция ходимлари уни зўрлик билан қўлга олмоқчи бўлган кишиларга «Мени урманглар» деб бақиради.\nКузатув камералари ёзиб олган видеотасвирдан кўринадики, ўзбекистонлик талаба иммиграция хизмати ходимлари томонидан бир дақиқадан ортиқ вақт давомида дўппосланган ва зўрлик билан хизмат машинасида идорага олиб кетилган.\nЎзбекистонлик йигит «махсус рухсатномасиз ишлагани учун» 5 кун ҳибсда ушлаб турилган ва унга 500 минг вон (тахминан 450 доллар) миқдоридаги жарима солинган.\nКорейс газетасига кўр, хорижлик талабалар таътил вақтида ишлаш ҳуқуқига эга, аммо бунинг учун иммиграция идорасидан рухсат олиши лозим.\nСешанба куни Кёнгнам иммиграция марказида ўтказилган матбуот анжумани ўтказилган. Унда иштирок этган марказ раҳбари Ли Чол Сингнинг сўзларига кўра, иммиграция хизмати зобити ўзбекистонлик йигитга электрошокер билан таҳдид қилган.\n"Hankyoreh" газетаси хабарига кўра, калтакланган йигит иммиграция хизмати ходимлари устида судга шикоят қилиш арафасида. У ўзига етказилган жиcмоний зарар учун товон тўланиши ва зобитлар жазоланишини истайди.\nМазкур хабар корейс матбуотида эълон қилиниши ортидан Жанубий Корея президентининг виртуал қабулхонасида норозилик петицияси пайдо бўлган. Мурожаатда Жанубий Кореяда осиёлик муҳожирларга нисбатан дискриминация борлигидан шикоят қилинган. «Унинг ўрнида америкалик оқ танли бирор киши бўлса ҳам шундай муносабат кўрсатилармиди» дея заҳарханда қилган мурожаат муаллифи. Ҳозирча петицияни 16 киши қўллаб-қувватлашини билдирган.\nМанба: Sof.uz “Замин” янгиликларини “Одноклассники”да кузатиб боринг\nТуркияда фоҳишалик қилган ўзбекистонлик аёллар қўлга олиниб, мамлакатдан депортация қилинди\n9-11-2019, 07:00, Дунё\nЎзбекистонлик шахс аэропортдаги вентиляцион шахта орқали Корея ҳудудига киришга уринди\n29-07-2019, 11:30, Дунё\nСеулда ўзбекистонлик санъаткорлар иштирокида Наврўз байрам тадбири ўтказилади\n10-03-2019, 16:23, Дунё\n22-01-2018, 19:05, Дунё\nРоссияда уч нафар ўзбекистонлик пичоқланди\n26-08-2017, 19:32, Дунё


9 Апр 2020 429\n2020 йил 1 апрель ҳолатига 455,9 миллион долларлик тўқимачилик ва тикув-трикотаж маҳсулотлари экспорти амалга оширилди.\nЖорий йил давомида, Коронавирус пандемияси жахон савдосига қаттиқ салбий таъсир қўрсатмоқда ва булар қаторида жаҳон тўқимачилик бозорлари ҳам четда қолмади.\nБулар асосан юк ташиш харажатларни ва муддатларини кескин ошиши, асосий бозорларимиз ҳисобланган Россия, Хитой, Туркия каби давлатларда карантин оқибатида кўплаб савдо марказлари вақтинчалик ёпилиши билан боғлиқ.\nМавжуд муаммоларга қарамай республикамизда тўқимачилик ва тикув-трикотаж корхоналари томонидан маҳсулот экспорти темпи сақлаб қолинди. Кўрилган чора-тадбирлар оқибатида тўқимачилик ва тикув-трикотаж корхоналари томонидан ўтган йилнинг шу даврига нисбатан 126 фоизга ўсиш таъминланди, деб хабар беради Ўзтўқимачилик саноат уюшмаси матбуот хизмати.


Home icon Бош саҳифа»Ўзбек адабиёти»Мумтоз адабиёт»Хўжаназар Ҳувайдо (1704-1780/81)\nҲувайдо (тахаллуси; асл номи Хўжаназар Ғойибназар ўғли) (1704 — Ўш шаҳри — 1780/81, Фарғона вилояти Чимён қишлоғи) — шоир, тасаввуф шеъриятининг йирик вакили. Қўқон мадрасаларида ўқиган. Қишлоғида мактаб очиб, узоқ вақт мактабдорлик қилган, косиблик билан ҳам шуғулланган. Отаси Ғойибназар сўфи Қашқардаги Офоқхўжа эшоннинг муридларидан бўлган, Чимёнда масжид ва хонақолар қурдириб, эшонлик қилган.\nҲувайдо девонида келтирилган бир нақлга кўра, Ҳувайдога «Хўжаназар» исмининг қўйилиши ҳам Офоқхўжа билан боғлиқ. Ҳувайдо мумтоз шеъриятнинг деярли барча жанрларида ижод қилган. Шеърлари халқ орасида жуда машҳур бўлган. Ҳувайдо ахлоқий-дидактик йўналишдаги мазмунан теран, услубий гўзал асарлари билан адабий мактаб ярата олган шоирдир. Ҳувайдо ижоди ва дунёқарашининг шаклланишида Яссавий, Навоий, Сўфи Оллоёр, Машрабларнинг тасаввуфий, фалсафий фикрлари ва асарларининг таъсири катта бўлган. Ҳувайдо мажозий ва ҳақиқий ишқ ҳақидаги орифона, дунёвий шеърларидан ташқари золимлик ва мазлумлик, камолот ва ахлоқий тубанлик ҳақидаги шеърларида ҳам мазкур шоирлар анъаналарини давом эттирган ва янги фикрлар билан бойитган.\nҲувайдо шеърлари вафотидан сўнг набиралари томонидан девон ҳолига келтирилган. Унга шоирнинг 351 ғазал, 28 рубоий, 41 тўртлик, 3 мухаммас, 1 мусаддас, 1 мусамман, 1 мустазод, 3 маснавий ҳамда ахлоқий-дидактик мазмундаги «Роҳати дил» манзумаси кирган. Девондаги илк шеърларида рўза, намоз, закот, ҳаж, жаннат ва дўзах билан боғлиқ мавзулар ёритилган, ғурур, манманликни танқид қилувчи, тавозеъ, қардошлик ва тўғрисўзликни улуғловчи ҳикматларга кенг ўрин берилган («Дариғо, ҳайф, одам...», «Куйгай», «Кимга бориб дод этайил..» ва б.). Ҳувайдонинг шеърларида тасаввуфий унсурлар — нафсни жиловлаш ва дунёдан ўзни узоқ тутиш бош ғоялардан бири. Дунё лаззатининг инсонни бахтли эта олмаслигига ишонган шоир Аллоҳга, абадий бахтга эришмоқ учун инсон ўзлигидан кечмоғи кераклигини англайди (мас, «Анго», «Қилдинг» радифли шеърлари ва б.). Шоирнинг «Роҳати дил» ахлоқий манзумаси панднома турининг гўзал намунасидир. Унда очкўзлик, таъмагирлик, вафо, боқийлик, фонийлик, яхшиликнинг фойдаси, ёмонликнинг зарари, гўзаллик ва меҳнатсеварлик, моддий ва маънавий поклик каби хилма-хил ахлоқий мавзулардаги ибратли ҳикоялар келтирилган. Ҳувайдо диний-ахлоқий мазмундаги «Иброҳим Адҳам» номли шеърий достон ҳам ёзган. Ҳувайдо вафотига бағишлаб унинг шогирдлари, мухлислари томонидан марсиялар, таърихлар ёзилган. У ҳақда ибратомуз ривоятлар, ёдномалар пайдо бўлган. Шоирнинг отаси Ғойибназар Эшон шажараси дахмаси ҳозир ҳам зиёратгоҳ жойлардан ҳисобланади.\n«Девони Ҳувайдо»нинг бир қанча қўлёзма нусхалари ва литографик нашрлари бўлиб, улардан чевараси Салоҳиддин Соқиб (1838—1910) ва Мирза Ҳаким ибн Мирза Умид Марғилонийлар кўчирган нусхаси СамДУ кутубхонасида сақланади (инв. №3903).\nҲувайдонинг набираси Сирожий (1877 йил в. э.), чеваралари Самарбону (1837— 1891), Салоҳиддин Соқиб, Ғарибий девон тузган шоирлар бўлиб, Ҳувайдо анъаналарини давом эттирганлар. Ҳувайдо номида кўча, маҳалла ва мактаблар бор.\nКўрмай эй, дилбар, юзунгни, бўлди аҳволим хароб,\nРаҳм этиб келсанг на бўлғай хаста жонимни сўроб.\nҲоли бемору ғариб сўрмак савобдур беадад\nЭрмиш, эй ёрим, санга ҳаргиз керакмасму савобе\nСояи ғамда қолибман, кулфатимдур беҳисоб,\nТегмади ман заррани бошиға ҳаргиз офтоб.\nТолиу бахти забундурман нетай, эй дилрабо,\nКелмади оё нечук сан деб мани золим сўроб.\nОҳ урсам сақфи гардунға тегар оҳим ўти,\nШиддатидин ўт чиқиб айлаб садо йиғлар саҳоб.\nҚил ҳазар оҳим ўтидин, эй нигори нозанин,\nБўлса жўш оҳимға йеру кўк қилмас ҳеч тоб.\nНеча йилдурким, нигоро, остонанг ёстониб\nСупуруб мужгон билан, септим кўзум ёшидин об.\nҚилмадинг ҳеч лойиқоти хизматим, эй моҳ рўй,\nОри-ори боқмадИнг бир йўл олиб юздин ҳижоб.\nЭй Ҳувайдо, юрмадинг сан бир дами беғам бўлуб,\nХотиринг бўлди саранжом оқибат бўлғунг туроб.\nБир бузуқ вайронадур ул уйдаким ёр ўлмаса,\nЁр ила обод эрур ул уйда ағёр ўлмаса.\nГоҳ кўрунуб, гоҳ қочар ошиқларин куйдургали\nИшқ лаззат бермағай дилбарки айёр ўлмаса.\nОшнолиқни узуб ёр андин айлар иҳтироз\nУл кишиким ёридин бирдам хабардор ўлмаса.\nКўп бало ўқин отар ошиқ сари, ошиқ эмас\nКўксин очиб ёрини олдида тайёр ўлмаса.\nБўлмағай оҳу фиғон тонг отқуча бедорлик,\nОшиқи дилхастани ёри ситамкор ўлмаса.\nеб ётиб ором ила ошиқлиғи бекор эрур,\nЧарб ширин еб ичардин кимки безор ўлмаса.\nАввал ўзунг қил амал, сўнгра насиҳат элга де,\nЭй Ҳувайдо, сўзлама санда амал бор ўлмаса.\nАрзимни айдим боди сабоға,\nЕткурса ҳолим ул дилрабоға.\nҚилса худойим кўнглин мулойим,\nРаҳм айлағайму ман мубталоғае!\nҚилғайму хайрин ўз қўли бирла,\nБорсам кўйига мискин гадоғае\nДеди рақиблар ёрға ёмонлаб,\nСолди жудолиқ найлай ароға,\nКўнглумда йўқтур зарра гумоним,\nКимки ёмондур солдим худоға.\nҲолимни айтсам ёрим инонмас,\nЭмди қўюбман явмулжазоға.\nЁрсиз кишини фирдавси йўқтур,\nСуйдим санамни қолдим балоға.\nДушманларининг нозу, ниамда\nПарвариш айлаб солди ғиноға.\nДўстини ёрим ранжу аламда\nҚўйди эл ичра жавру жафоға.\nМискин Ҳувайдо сабру таҳаммул\nАйлаб,ҳамиша йиғлар худоға.\nРаҳм айласанг-чи девоналарға,\nИшқингда бўлған афсоналарға.\nАйлаб жудолиқ, эй ҳамнишиним,\nҚилдинг жафолар ғамхоналарға.\nКуйдурма жоним рашк ўти бирла,\nОчиб юзунгни бегоналарға.\nСажда қилай деб, ширин, бутимға,\nБордим сўроқлаб бутхоналарға.\nМайгун лабингдин бир бўса бергин,\nСинсун хумори мастоналарға.\nҲар дам тиларман ҳусни камолинг,\nУруб бошимни остоналарға.\nЁндур, куёйин хилват ичинда,\nШамъи жамолинг парвоналарға.\nИшқингни ганжи вайрон кўнгулда,\nҚўйсанг турарму кошоналарға.\nИчарға бода саҳар мавсими чаман яхши,\nНавойи мутрибу хуш мажлис, анжуман яхши.\nСузуб пиёлаи майни, йиғилса ишрат эли,\nСунарға муғбача май косаи Хўтан яхши.\nХуш ўткар умри азизинг жаҳон ғамини емай,\nМай ич, тириклик аро сиҳҳати бадан яхши,\nКишиким ичмаса майни тирик эмас, ўлган,\nАнингдек одамиға гўр ила кафан яхши...\nҲеч кишига сўзламасдим, дод этдурди фалак,\nКўп халойиқ олдида фарёд этдурди фалак.\nАрзи ҳолим еткудек бир ёру ҳамдам топмадим,\nШод кўнглумни, нетай, ношод этдурди фалак.\nМан ғарибу хастани ҳардам фироқ ўти билан\nКуйдуруб, кўкка кулум барбод этдурди фалак,\nСолди кўнгул сайдиға ҳар лаҳза ғам шаҳбозини,\nҒамни ман бечораға сайёд этдурди фалак.\nЭй Ҳувайдо,бўлма қул бу чархи кажрафторға,\nЛаҳзада юз шевалар бунёд этдурди фалак.\nСани ишқингдин, эй дилбар, ажаб девоналар бўлдум,\nХалойиқға бўлуб кулгу, баси афсоналар бўлдум.\nҚилур таъна кўруб ҳарким маним ҳолимға, эй моҳнм,\nБу элни оғзида ҳар гўшада афсоналар бўлдум.\nҲама қавму қариндошим мани кўрса қилур номус,\nБаридин юз ўгурдум, бир йўла бегоналар бўлдум.\nСани илкингдин, эй дилбар, муҳаббат жомини ичсам,\nЎшал кундин бери билмай ўзум мастоналар бўлдум.\nШабистон ичра, эй ёрим, жамолинг шамъини кўрдум,\nБошингдин ўргулуб ҳар субҳидам парвоналар бўлдум.\nВисолинг излабон, дилбар, Ҳувайдойи ғариб миския,\nГадолардек сўраб элдин юруб оворалар бўлдум.\nНа қилдим санго ман, ёрим, жамолингдин жудо қилдинг,\nҲамиша куйдуруб шамъи фироқинг бирла жонимни,\nМани парвонани хокистарини зери по қилдинг.\nЖудолиғ айлар экансан, оё Лайливаши Ширин,\nНе деб аввал ўзунгға ман ғарибни ошно қилдинг.\nНигоро, бори ғам бирла фақиру нотавон айлаб,\nАлифдек қоматимни лом алиф янглиғ дуто қилдинг.\nФироқинг осмонидин солиб бир барқи олам сўз,\nВужудим хирманин ўртаб, адо қилдинг, адо қилдинг.\nЎшал рўзе: ЪБилурмусан маниеъ деб айтдинг, эй ёрим,\nЪБалеъ дедим, сани суйдим, балога мубтало қилдинг.\nАё дилбар, Ҳувайдодек балокашни эшикларда,\nСолиб кўздин бенаво, зору гадо қилдинг.\nСабо еткур саломимни қадди сарви равонимға,\nҚаро кўзлук, қаро кокул ўшал ширин забонимға.\nЁтибдир бир ғариби зор ўлиб оғиштаи туфроқ,\nБу ҳолимни бориб айтғил мани оромижонимға.\nМани бошим ани йўли ароға ҳар бало келса,\nБоқарман, эй биродарлар, қачон суду зиёнимғае\nФалак чархи узилди-ю, йироқ солди мани андин,\nҚачон қўшғай худовандим анингдек меҳрибонимғае\nАни дарду фироқи ўлгуча мандин жудо бўлмас,\nТаралмиш жисмима жондек тамоми устихонимға.\nҲувайдони фироқига они ҳеч келмади раҳми,\nҚаро тошлар су бўлди раҳм этиб оху фиғонимға


Экопартиядан президентликка номзод маълум қилинди | huquqburch.uz\nHome Янгиликлар Маҳаллий Экопартиядан президентликка номзод маълум қилинди\nЭкопартиядан президентликка номзод маълум қилинди\nИлк марта Ўзбекистон президентлиги сайловида иштирок этаётган Ўзбекистон Экологик партияси ўз номзодини илгари сурди. Бу ҳақда партия марказий кенгашининг навбатдан ташқари пленумида маълум қилинди.\nБу ҳақда Kun.uz нашри хабар бермоқда. Маълумотга кўра, президент сайловида Экопартиядан партия марказий кенгаши ижроия қўмитаси раиси Нарзулла Обломуродов номзод сифатида қатнашади. Навбатдан ташқари пленумда Нарзулла Обломуродов ҳам сўзга чиқди.\nПленумда Экопартия сайловда ўз электорати манфаатларидан келиб чиққан ҳолда муносиб иштирок этиши таъкидланди. Шунингдек, Экопартиянинг сайловолди платформасидаги қуйидаги асосий йўналишлар маълум қилинди:\nэкологик хавфсизликни таъминлашга қаратилган давлат сиёсатини амалга ошириш;\nатроф муҳитни муҳофаза қилиш, табиий ресурслардан оқилона фойдаланиш ва аҳоли учун қулай яшаш шароитлар яратиш;\nиқлим ўзгаришларига мослашиш, Орол фожиаси оқибатларини юмшатиш ва Оролбўйи ҳудудини янада ривожлантириш;\nдавлат ва жамият бошқаруви, суд-ҳуқуқ тизимида ислоҳотлар самарадорлигини ошириш;\nсоғлиқни сақлаш, таълим, илм-фан ва маданий-маърифий соҳаларни янада ривожлантириш;\nташқи сиёсат ва халқаро ҳамкорликни ривожлантириш.\nМаълумот учун, Экопартия 2021 йилги Ўзбекистон президенти сайловида биринчи бўлиб ўз номзодини кўрсатди. Сайлов 24 октябр куни ўтказилади. Унда фақат сиёсий партиялар ўз номзодини кўрсата олади.\nPrevious articleОАВга эслатма: шахснинг қадр-қиммати қонун ҳимоясида\nNext articleФҲДЁ соҳасида қандай қулайликлар яратилмоқда?


Мутахассис вакцина самараси қандай назорат қилиниши бўйича маълумот берди\nСанитария-эпидемиологик осойишталик ва жамоат саломатлик хизмати бошлиғи ўринбосари Ботиржон Қурбонов ССВ матбуот хизматининг коронавирусга қарши вакцинаси билан 3-фаза клиник-синов эмлаш жараёни ҳамда вакцина қабул қилган кўнгилли кишилар саломатлигидаги ўзгаришлар назорати борасидаги саволларига жавоб берди.\n— Covid-19 инфекциясига қарши эмланганлар қандай гигиеник қоидалар, турмуш тарзига амал қилиши талаб этилади?\n— Эмланган шахслар биринчи навбатда қўлининг вакцина юборилган қисмини кун давомида ювмаслиги керак. Шунингдек, бир ҳафта мобайнида тўғри овқатланиш қоидаларига амал қилиши, хусусан, спиртли ичимлик ва бошқа зарарли маҳсулотлардан тийилиши талаб этилади. Мавсумга мос равишда кийиниб, грипп, юқори нафас йўллари вирусли касалликларидан сақланиши лозим.\n— Вакцина самараси қандай назорат қилинади?\n— Вакцина қабул қилган киши 7 кун давомида саломатлигидаги ўзгаришларни қайд этиб бориши зарур, мисол учун, бир кунда 2 марта тана ҳароратини ўлчаши, эмланган жойидаги терида қизариш ёки шиш пайдо бўлиш-бўлмаслигини кузатиши ҳамда ҳолатини дафтарга ёзиб бориши лозим. Агар бошқа касалликлар безовта қилиб, дори воситасини истеъмол қилмоқчи бўлса, албатта, махсус тайёргарликдан ўтган поликлиника шифокорлари билан маслаҳатлашиши зарур.\nАйни пайтда дунё миқёсида клиник-синовлардан ўтказилаётган барча Covid-19 инфекциясига қарши вакциналар организмга икки марта юборилиши керак. Биринчи марта юборилгач, бир ой давомида эмланган кишининг саломатлиги назорат қилиб турилади ва салбий таъсирлар кузатилмаганда иккинчи марта вакцина билан эмланади.\nЭмланган кишилар ҳар ойда бир марта скрининг текширувларидан ўтказилиб, улар организмидаги антитаначалар пайдо бўлиши, унинг миқдори, иммун таранглиги назорат қилиб турилади ва ўзгаришлар кузатиб борилади.\n— Аҳолини коронавирусга қарши эмлаш жараёнлари қай тарзда амалга оширилмоқда?\n— Соғлиқни сақлаш вазирлиги ва Инновацион ривожланиш вазирлиги мутахассислари Хитойнинг «Ayhui Zhifei Longcom Biopharmaceutical» компанияси мутахассислари билан ҳамкорликда Тошкент шаҳридаги 3 та махсус поликлиникада тиббиёт ходимларига эмлаш жараёнларининг қоида ва меъёрлари борасида ўқув машғулотлари ўтказилди. Айни пайтда ушбу ўқув машғулотларида билим-малакасини оширган 24 нафар шифокор ва яна шунча ўрта тиббиёт ходимлари эмлаш ишлари билан шуғулланмоқда.\nБундан ташқари, кўнгиллиларни эмлаш жараёни Ўзбекистон ва Хитойнинг энг малакали шифокорлари томонидан назорат қилиб борилмоқда. Бир сўз билан айтганда, мамлакатимизда Covid-19 инфекциясига қарши вакцинанинг 3-фаза клиник-синов эмлаш тадбирларини ўтказиш учун жойларда барча шарт-шароит ва имкониятлар яратилган.\nССВ тажриба сифатида ўтказилаётган эмлаш жараёни бўйича маълумот берди\nСингапурда февралдан аҳолини оммавий равишда коронавирусга қарши эмлаш бошланади


ТОШКЕНТ, 16 июн — Sputnik. Ўзбекистон Фавқулодда вазиятлар вазирлиги дам олиш кунлари кучли шамол эсиши мумкинлигини маълум қилди.\nХабарда билдирилишича, дам олиш кунлари республиканинг айрим ҳудудларида ҳаво ҳарорати +42 даражагача кўтарилиши мумкин.\nТоғ ва тоғ олди ҳудудларида ҳаво ўзгарувчан, 16-19 июн кунлари ёғингарчиликсиз, 17-18 июн кунлари айрим ҳудудларда ёмғир ёғиши кутилмоқда.\nШамол шарқдан секундига 7-12 метр тезликда эсади, 17 июнь куни шамол тезлиги 15-20 м/с (25-34 км/с) кучаяди.\nЮқоридагиларни инобатга олган ҳолда, Фавқулодда вазиятлар вазирлиги шамол кучайиши дарахтларнинг қулашига ва электр узатиш линияларининг узилишига олиб келиши мумкинлиги тўғрисида огохлантиради.\nВазирлик шамол кучайиш даврида хавфсизлик қоидаларига риоя қилишни сўрамоқда.


Пахтада ўлган Шамсиддин оиласи президентга очиқ хат йўллади\n03 декабр 2020, Тошкент вақти: 11:57\nГулистон давлат университетининг пахтада ўлган талабаси 19 яшар Шамсиддин Бобосаидовнинг паспортидан нусха\nСирдарёда 2 октябрь куни пахта даласида вафот этган Гулистон Давлат университетининг 2-курс талабаси Шамсиддин Бобосаидов оиласи президент Каримов номига очиқ хат йўллаб, ўғлининг ўлими бўйича очилган жиноят ишини Республика Бош прокуратурасига ўтказишни сўрашди. Шамсиддин яқинларига кўра, маҳаллий прокуратура қотилликни яшириб, ишни ёпиш ҳаракатида бўлгани учун президентга мурожаат қилишга мажбур бўлишган.\nСирдарё вилоятининг Боёвут туманидаги Боёвут-3 посёлкаси, С. Айний маҳалласида истиқомат қилувчи Бобосаидовлар оиласи 19 яшар ўғли Шамсиддин Бобосаидовнинг пахтада уриб ўлдирилгани бўйича ишни кўраётган маҳаллий прокуратура ишидан ва тиббий экспертиза натижаларидан норози бўлиб, президент Ислом Каримов ва Бош прокурор Рашиджон Қодиров номига очиқ хат йўллади.\nБу ҳақда Озодликка маълум қилган Шамсиддиннинг яқинлари иддаосига кўра, маҳаллий органлар ишни ёпиш ҳаракатида бўлаяпти:\n“Маҳаллий органлар ишни суст олиб бораяпти. Улар ҳеч қандай қотиллик бўлмаганлигини айтаяпти. Ҳеч кимни жавобгарликка тортмоқчи эмаслар. Ишни ёпти-ёпти қилишмоқчи. Биз тиббий экспертиза натижасидан ҳам норозимиз. Экспертиза “Судирги бўлган пайти қайд қилиш жараёнида тили тиқилиб, ўлган”, деган хулоса берди. Бундай бўлиши мумкин эмас. Ўғлимиз соғлом бола эди”, дейди Озодлик билан суҳбатда Шамсиддиннинг яқинларидан бири.\nШамсиддиннинг онаси Маҳбуба Шоёқубова имзоси билан “Эзгулик” жамияти томонидан тарқатилган очиқ хатда тиббий экспертизани Ҳ. Сулаймонова номидаги Республика тиббий экспертизаси қайта ўтказиши ва ишни Бош прокуратурага топшириш сўралган:\n“Қотилликни ўз кўзи билан кўрган талабаларни қўрқитиб, ёлғон кўргазма ёздириб олиб, қотилликни яширишга зўр бериб кураш олиб бораётган Оқ олтин туман прокуроридан жиноятни фош этишни кутишда ҳеч бир мантиқ йўқ?! Вилоят прокурори Я.Очилов ҳам жим?! Ўғлим Шамсидинни пахта даласида курсдошлари кўз ўнгида калаклаб ўлдирган қотиллар, жиноятни яшираётган мунофиқлар ҳалигача жазолангани йўқ. Шу боис мазкур қотиллик бўйича жиноят ишини Республика Бош прокуратурасига топширишингизни сўраймиз”, дейилади очиқ хатда.\nГулистон Давлат университетининг Физика-математика факультети 2-курсида таҳсил олган Шамсиддин Бобосаидов 2 октябрь куни вилоятнинг Оқ олтин туманидаги пахтазорда фожиали тарзда вафот этган эди.


19.06.2018 09:12 0 1232\nШимолий Корея етакчиси Ким Чен Ин Пекинга ташриф буюрди. Япониянинг «Nihon Television Network» телекомпанияси операторлари унинг ҳукумат самолётида тушаётганини тасвирга олишга муваффақ бўлишган. Бу ҳақда «Риа Новости» хабар бермоқда.\nКим Чен Ин Пекинда ХХР раиси Си Цзинпин билан учрашиши ва 12 июнда бўлиб ўтган КХДР-АҚШ саммитини муҳокама қилиши кутилмоқда. Ташриф 19-20 июнь кунлари давом этади.\nКим Чен Ин жорий йилнинг 27-28 март ва 7-8 май кунлари ҳам Хитойга келган эди.\nХитой Ким Чен Ин\nСиёсат 27/03, 11:35\nСиёсат 28/03, 11:30


Инсофсизнинг иймони йўқ – Сурхон тонги\nБош саҳифа / Жамият / Инсофсизнинг иймони йўқ\nМарт 23, 2018\tЖамият Изоҳ қолдириш 333 Кўрилди\nРивоят қилишларича, бир савдогар анчагина мол-мулкни туяга ортиб, қўшни мамлакатга савдо-сотиқ қилиш учун кетаётган ўғлига топшираётиб:\n— Болам, молларни чиройли қилиб тахлаб қўйгин, харидорнинг эътиборини тортсин. Ҳисоб-китобни жойида ва тўғри амалга оширгин, сендан биров ранжимасин, — дея маслаҳат берибди.\nУғил ўзга мамлакатга боргач, ишлари юришиб, савдо қизибди. Кун ўтган сайин моллар сонини кўпайтириб бораверибди ва нархни ҳам оширибди. Буни анчадан буён кузатиб юрган бир мўйсафид шундай дебди:\n— Ўғлим, инсофи борнинг баракаси бўлади. Бу ишинг яхши эмас. … Мол-дунёси кўпайиб, димоғи кўтарилиб қолган йигит бу гапга парво ҳам қилмабди. Кўза кунда эмас, кунида синади.\nБир куни уни ғафлатда қолдириб дўконини ўғрилар тунаб кетишибди. Бундан қаттиқ куйинган йигит:\n— Эҳ, аттанг, агар инсоф чегарасидан ўтмаганимда, шундай ҳолгатушмас эдим, — дебди афсусланиб.\nБўлиб ўтган воқеа ҳақида унинг отасига айтишганида эса ота: “Афсус, мен энг керакли ўгитни айтишни унутибман”, — деган экан.\nИнсофнинг чегарасидан ўтиш инсофсизликка элтади. Унга дуч бўлган киши эса юқоридаги ривоятда келтирганидек, пушаймон комига тушиши муҳаррар. Умрнинг ҳам, ҳаётдан кўрадиган моддий манфаатнинг ҳам баракасиаввало инсофдандир. Инсофи йўқнинг эса иймони йўқдир, деб бежизга айтишмаган.\nОлдинги Заҳарли қўзиқорин хавфи\nКейинги Депутат кўмаги\n65 та автобус


Home Page > > НАВОИЙДА ИШБИЛАРМОН ВА ТАДБИРКОРЛАР ФОРУМИ БЎЛИБ ЎТДИ\nНАВОИЙДА ИШБИЛАРМОН ВА ТАДБИРКОРЛАР ФОРУМИ БЎЛИБ ЎТДИ\nНавоий вилоятида 30 апрель - 1 май кунлари “Invest in Navoi” II халқаро бизнес форум бўлиб ўтди.\nБевосита Ўзбекистон Республикаси Президенти Шавкат Мирзиёевнинг ташаббуси билан ўтган йилдан эътиборан Навоий вилоятида анъанавий тарзда маҳаллий ва хорижий инвесторлар учун халқаро бизнес форум ўтказилиб келинаёт-гани вилоятда тадбиркорлик ривожи учун кенг имконият эшикларини очиб бермоқда.\nБу йил ўтказилган “Invest in Navoi” II халқаро бизнес форумида дунёнинг 40 дан ортиқ давлатларнинг 250 нафарга яқин ишбилармон доиралари, салоҳиятли инвесторлари ҳамда хорижий мамлакатларнинг Ўзбекистондаги мухтор элчилари ва дипломатлари ҳамда Республикамизнинг 200 дан ортиқ бизнес вакиллари иштирок этди.\nХалқаро бизнес форумнинг Навоий вилоятида ўтказилгани ҳам бежиз эмас, албатта.\nЗеро, бу воҳа республикамизнинг йирик индустриал ва маданий маркази ҳисобланиб, мамлакатимизнинг иқтисодий ривожланишида муҳим ўрин тутади.\nЕтакчи саноат соҳалари кон-металлургия, кимё, энергетика, нефтегаз, ма-шинасозлик ва қурилиш материалларини ишлаб чиқариш ҳисобланган вилоят ўзининг иқтисодий потенциали, ер ости бойликлари билан бутун дунёга машҳур.\nЭркин иқтисодий зона, интермодал логистика маркази, халқаро аэропорт, қатор саноат корхоналари, йирик қувватли электр станцияси вилоятда тадбиркор-лик ривожи ва ишбилармонлик муҳитини кенгайтиришга мустаҳкам замин ярат-моқда.\nГўзал ва навқирон, технополис Навоий вилоятининг ҳудуди мамлакат умумий ер майдонининг тўртдан бир қисмини ташкил этади.\nЕр ости ва ер усти бойликларига макон бўлган вилоят тупроғида Менделеев даврий жадвалидаги барча элементларнинг мавжудиги, бу ҳудуднинг имко-ниятлари нақадар кенглигидан далолат беради.\nЭнг эътиборлиси, Ўзбекистонда ишлаб чиқарилаётган олтиннинг қарийб 80 фоизи, цементнинг 43 фоизи, минерал ўғитларнинг 20 фоизи, электр энергиясининг 14 фоизи вилоятдаги “Навоий кон металлургия комбинати”, “Навоийазот”, “Қизилқумцемент”, “Навоий иссиқлик электр станцияси” каби гигант корхоналар ҳиссасига тўғри келади.\nДавлатимиз раҳбарининг жорий йил март ойидаги ташрифи чоғида тадбиркорлар учун шарт-шароитларни янада яхшилаш мақсадида Навоий вилоятига эркин иқтисодий ҳудуд мақоми берилди, Нурота туманидаги мармартошга бой бўлган “Ғазғон” қишлоғини шаҳарчага айлантириш ташаббуси илгари сурилди.\nБу эса ўз-ўзидан эндиликда маҳаллий тадбиркорлар ва хорижий инвес-торларга вилоятда ўз бизнесларини йўлга қўйиш ва ривожлантириш учун янада қулай муҳит яратмоқда.\n“Навоий” халқаро аэропорти орқали Европа ва Осиё давлатлари ўртасидаги йўналишларда йилига 300 минг тонна юкни қабул қилиш ва жўнатиш имконини берадиган қуруқликдаги порт яратилмоқда.\nЭътироф этиш жоизки, айни пайтда вилоятда 134 та қўшма ва хорижий корхоналар фаолият кўрсатаётган бўлса, уларнинг 21 таси жорий йилнинг ўзида ташкил этилди.\nНавоий - Буюк Ипак йўлининг чорра-ҳасида жойлашган кўҳна ва навқирон макон ҳисобланади.\nШу сабабли вилоятда туризмни ривожлантиришга қаратилган эътибор натижасида қайта тикланган Нурота Чашма мажмуаси, Маликработ ва унинг Сар-добаси, Мавлоно Ориф Деггароний зиёратгоҳи, Мир Саид Баҳром мақбараси, Қосим Шайх Азизон меъморий мажмуаси, Тошмасжид, Сармишсой каби кўплаб тарихий қадамжолар ҳамон бу заминнинг ўтмишидан сўзлаб турибди.\nХалқаро мақомга эга бўлган ушбу анжуманни ташкил этишдан кўзланган асосий мақсад, ҳудудга инвестицияларни янада кўпроқ жалб қилиш, ишби-лармонлар учун яратилган қулай муҳит ва шарт-шароитлар ҳақида маълумот беришдан иборатдир.\n— Мен ушбу анжуманда қатнашиб турганимдан жуда хурсандман, — дейди Алжир Халқ Демократик Республикаси элчиси Бушерит Насер. — Навоийга биринчи бор келишим бўлса-да, бу вилоятнинг саноат салоҳияти, инвестиция ва соғлом ишбилармонлик муҳити ҳақида жуда кўп эшитганман. Бугунги учрашувда бу хусусида батафсил маълумотга эга бўлдим. Бу ерга келишдан асосий мақсадим Алжирлик тадбиркорларни Навоийга жалб қилган ҳолда келажакда Алжир ва Ўзбекистон ҳамкорлигидаги қўшма корхона фаолиятини йўлга қўйиб, иқтисодий ҳамкорликни янада мустаҳкамлашдан иборатдир.\nБизнес форум иштирокчилари дастлаб “Навоий” эркин иқтисодий зонаси фаолияти билан танишдилар, вилоятнинг йирик корхоналарига ташриф буюрдилар. Шунингдек, Навоий вилоятининг диққатга сазовор жойларида бўлдилар.\n1 май куни Навоий шаҳридаги “Ёшлар маркази”да халқаро бизнес форумнинг расмий очилиш маросими бўлиб ўтди. Унда вилоят ҳокими Қ.Турсунов иштирок этди ва нутқ сўзлади.\n— Бангладеш ва Ўзбекистон ўртасидаги ўзаро ҳамкорлик узоқ йиллардан буён ривожланиб келмоқда. Бизнес форумга таклиф қилишганидан жуда хурсанд бўлдик, — дейди Бангладеш Республикаси элчисининг ёрдамчиси Нрипендра Чандра Дебнатҳ. — Бизнинг инвесторлар асосан Европа мамлакатлари билан яқин иқтисодий ҳамкорлик қилиб келади. Ўзбекистонда ҳам бизнес қилиш имкониятлари жуда юқори. Бангладешда асосан текстил ва енгил саноат соҳаси жуда яхши ривожланган. Учрашувда менга Навоийда ҳам айнан шу йўналишдаги “Бахт-Навоий”, “Навбаҳор текстил” ва “Тошработ текстил” каби корхоналар фаолият кўрсатаётганлигини айтишди. Демак, ушбу соҳада ҳамкорлик қилинса, бу иккала томон учун ҳам жуда фойдали бўлади.\nКуннинг иккинчи қисмида форум иштирокчиларининг “Навоий эркин иқтисодий зонасида тор доирадаги учрашувлари, музокаралари бўлиб ўтди.\n— Бизнинг бизнесимиз тез тиббий ёрдамнинг хусусий йўналишида. Мазкур соҳада 26 йилдан буён фаолият олиб борамиз. Ўзбекистонда ҳам сўнгги йилларда тиббиётнинг тез ёрдам йўналишига хусусий секторни жалб этишга катта эътибор қаратилмоқда. Ушбу бизнес форумда иштирок этиб, Навоий вилоятининг шимолий ҳудудлари маъмурияти билан музокаралар олиб бордик. Мазкур ҳудудларда, айниқса, Зарафшон шаҳри ва Учқудуқ туманида ўз хусусий тиббий муасса-саларимизни очиш ниятидамиз, — дейди Қозоғистон Республикасидаги “INTERTICH” МЧЖ Бош директори Айзада Алимбетова.\nФорум доирасида иштирокчилар учун вилоятнинг туристик салоҳияти билан таништириш мақсадида етти минг йиллик тарихга эга, очиқ осмон остидаги музей “Сармишсой” музей қўриқхонасига саёҳат уюштирилди.\nИкки кун давом этган бизнес форум якунида кўплаб манфаатли шартномалар имзоланиб, истиыболли лойиҳалар бўйича келишувларга эришилди.\nКўрилганлар сони: 10172


ЭЪЛОН! Фермер хўжалиги ташкил қилиш истагида бўлган фуқаролар диққатига. » Gurlan tumani hokimligi rasmiy veb sayti\nСана: 11-02-2020, 11:46\nШ.Ж қ/х ерлари\nТанловда иштирок қилиш истагида бўлган фермер хўжаликлари ва фуқаролар туман хокими номига ариза билан мурожаат қилиб, танловда иштирок қилишлари мумкин.\nАризага қуйидаги хужжатлар илова қилиниши лозим:\n1.Фуқаролик паспортидан нусха.\n2.Маълумоти тўғрисидаги диплом, аттестат нусха.\n3.Меҳнат дафтарчасидан кўчирма.\n4.Яшаш жойидан маълумотнома.\n5.Мавжуд техникаларининг тех паспорт нусхаси.\n6.Банк хисоб рақамидаги пул маблағларининг мавжудлиги тўғрисида маълумот.\n8.Фермер хўжаликлари томонидан сўнги уч йиллик кўрсаткичи тўғрисида маълумотнома.\nМурожаат учун телефонлар: 36-52-942; 36-52-716.\nМурожаат қилиш манзили: Гурлан тумани Мустақиллик кўчаси, 2-уй.\nГурлан туман Кенгашлар уйи биноси.\nГулистонлик илғор теримчилар рағбатлантирилди


ЎзА - Янги электрон кутубхона тизими\n27.07.2018 18:47 Чоп этиш версияси\nУнда мутасадди ташкилот вакиллари, республикамиздаги ахборот-кутубхона марказлари ходимлари иштирок этди.\nЎзбекистон Матбуот ва ахборот агентлиги бош директори Л.Тангриев, Алишер Навоий номидаги Ўзбекистон Миллий кутубхонаси директори А.Абдуазизов, “Миллий умумтаълим электрон кутубхона” лойиҳаси бошқарувчиси Томас Ким ва бошқалар таъкидлаганидек, мамлакатимизда аҳоли, айниқса, ёш авлоднинг онгу тафаккури, интеллектуал салоҳиятини юксалтириш, уларнинг китобхонлик маданиятини ошириш борасида салмоқли ишлар амалга оширилмоқда.\nҲозирги кунда “Миллий умумтаълим электрон кутубхона” лойиҳасини техник жиҳатдан таъминлаш ишлари Корея Республикасининг LG CNS компанияси томонидан амалга оширилмоқда. Лойиҳа Алишер Навоий номидаги Ўзбекистон Миллий кутубхонасида “Рақамлаштириш ва сканерлаш”, “Мультимедиа” марказлари ташкил этишни кўзда тутади. Айни пайтда зарур техник жиҳозлаш ишлари якунига етмоқда.\nТадбирда қайд этилганидек, “Миллий умумтаълим электрон кутубхона” мамлакатимизда илм-фанни янада ривожлантириш, турли йўналишларда тадқиқотлар олиб бориш имконини беради. Марказ ишга тушгач, Фанлар академияси билан ҳамкорликда олимлар ва тадқиқотчилар, талаб-ёшлар учун семинарлар, давра суҳбатлари ўтказиш режалаштирилган.


Ўқувчи ва талабаларнинг рўмол ўрашини тақиқлаш қонунийми? | Fayzbog.uz\nТадбир вақтида диний таълимни ривожлантиришда амалга оширилаётган ишлар ҳақида маълумотлар берилди. Иштирокчилар орасида диний либос масаласи ҳам ўртага ташланди. Виждон эркинлиги ва диний ташкилотлар тўғрисидаги қонуннинг янги таҳрири, 14-моддасида «Фуқароларнинг жамоат жойида диний либосда юришига йўл қўйилмайди» дейилгани, аслида диний либос дейилганда қандай кийимлар назарда тутилиши ҳақида саволлар йўлланди.\n«Муайян бир динларда айрим расм-русумларни бажариш учун кийиладиган кийимлар белгилаб қўйилган бўлади. Аҳолимизнинг 94 фоизидан ортиғи ислом динига эътиқод қилади. Ислом динида ибодат қилиш учун «буниси — ислом кийими, буниси эса ислом динига зид», деган тушунчалар йўқ. Бошқа динларда эса ибодат маросимларини ўтказиш учун алоҳида либослар кийилади. Ислом динида эса ибодат учун диний кийим, деган мулоҳазалар ноўрин», дея қайд этди Дин ишлари бўйича қўмита раиси ўринбосари Ўткир Ҳасанбоев.\nШунингдек, анжуман давомида аёллар ўраб юрадиган рўмол — диний либос тоифасига кириш-кирмаслиги ҳам муҳокама қилинди.\n«Дин ишлари қўмитаси, мутасадди ташкилотлар, маслаҳатчи-экспертлар ҳам рўмолни ҳеч қачон диний либос сифатида эътироф этмаган. Агар рўмолни диний либос сифатида қаралаётган вазиятга дуч келсангиз, бизга мурожаат қилишингиз мумкин. Биз бу масалани кўриб чиқишга тайёрмиз», деди қўмита раиси ўринбосари.\nЕвропа Инсон Ҳуқуқлари Судининг судьяси Франсуа Тулкенс хонимнинг таъбири билан айтганда, “Энг муҳими, қайта-қайта такрорланиши керак бўлган гап — фанатизм ва экстремизмнинг олдини олиш ва унга қарши курашишнинг энг яхши чораси бу инсон ҳуқуқларини ҳимоя қилишдир”.\nЭнди бу ишларга озгина вакт кере хаммаси жойига тушиб кетади хеч кайси касал бирданига тузалмайди!\nБарака топин . Тугри этас секин секин хаммаси яхши булади


Конусли майдалагичларнинг вазифаси ишлаш принципи ва классификацияси\nHajmi 59.28 Kb.\nКонусли майдалагичларнинг вазифаси ишлаш принципи ва классификацияси.\nКонусли майдалагичлар вазифасига кўра куйдаги турларга бўлинади.\nКонусли майдалагичлар конструктив тузилиши бўйича қуйдагича таснифланади\n1 Конусли майдалагичлар, уларнинг конструктив шакллари ва ишлаш асослари\n2 Майдалагичларнингнинг асосий параметрлари ҳисоби\nКонусли майдалагич юқори иш унумдорлигига эга бўлиб, турли тог жисларини майдалашда ишлатилади.\nКонусли йирик майдалагич ;\nКонусли ўрта майдалагич ;\nКонусли майин майдалагич.\nКонусли йирик майдалагичлар қабул қилиш тешигининг эни билан ҳаракатерланади. Майдалаш мумкин бўлган тошларнинг ўлчами 4001200 мм, майдаланган тош ўлчами эса 75300 мм ни ташкил қилади. Иш унумдорлиги эса 1502600 М3/соат.\nСаноатда қуйидаги ўлчамдаги конусли йирик майдалагичлар ишлаб чиқарилади. КЙМ: 500,900,1200,1500 мм (бу ўлчам қабул қилиш тешиги ўлчами)\nКонусли ўрта ва майин майдаловчи майдалагичлар қўзгалувчи конуснинг асоси диаметри билан характерланади ва саноатда қуйидаги ўлчамдаги майдалагичлар ишлаб чиқарилади. D=600,900 мм (КЎМ)\nD=1200,1750,2200 мм (КЎМ ва КММ)\nКонусли йирик майдалагичларда майдаланган материалнинг тушиш тирқиши ўлчами 10 - 90 мм бўлиб, 75300 мм гача ўлчамдаги тошларни майдалаш мумкин. Иш унумдорлиги эса 19580 М3/соат.\nКонусли майин майдаловчи майдалагичларда майдаланган материалнинг тушириш тирқиши ўлчами 320 мм, бўлиб иш унумдорлиги 24180 М3/соат гача. Майдаланиши мумкин бўлган тош ўлчами 40110 мм.\nКонусли майдалагичларда материал ички ва ташқи конуслар орасида ички конуснинг эксцентрикли валда айланиши натижасида майдаланади.\nКонусли майдалагичларнинг кинематик схемалари 6 - расимда кўрсатилган.\nКонусли майдалагичлар конструктив тузилиши бўйича қуйдагича таснифланади :\nОсилган валли майдалагич.\nКонсол валли майдалагич.\n5.1-расм. Конусли майдалагичларнинг кинематик схемалари\nа - конусли йирик майдалагич.\nб - конусли ўрта ва майин майдалагич.\n1 - траверс, 2 - қўзгалувчи конус, 3 - вал, 4 - втулка, 5 - таглик.\nКонусли йирик майдалагичнинг майдаловчи конуси 70-80 ли бурчак остида тайёрланади. Майдалагич каллаги эса икки қисмдан ташкил топган бўлиб, пўлат корпусдан ва ҳимояловчи қопламдан иборат. Бу қоплам маргенецли пўлатдан тайёрланган. Конуснинг устига ҳам маргенецли қоплам кийгиздирилган.


Аввал одоб, сўнгра илм (Ёхуд устозга ҳурмат) – .:: Xadicha.uz\nАввал одоб, сўнгра илм (Ёхуд устозга ҳурмат)\nБугунги кунда долзарб муаммолардан бирига айланиб бораётган илмсизлик, савия пастлиги, болалар ,ёшлар тарбияси, ўқувчиларнинг устоз, ота-она, катталарга муносабати, умуман, одоб-ахлоқ масаласи барчамизни ташвишга солмоқда. “Гуруч курмаксиз бўлмайди”, деганларидек, ўқувчи ёшлар орасида баодоб, тарбияли, аълочи, зукко болалар билан бир қаторда, “ажнабийлар”га кўр-кўрона тақлид қилаётган, ғарб маданияти билан суғорилиб бораётган новдаларни кўриб, ачинади киши. Негаки, ёшлар орасида беадаб, ҳақоратомуз, луғатда йўқ сўзларнинг ниҳоятда кўп ишлатилиши, катталарга ҳурматнинг йўқолиб бориши, умуман, жамоат жойларида ўзини тута билмаслик каби кўплаб нохуш ҳолатлар оддий ҳолга айланиб бормоқда. Болаларга нега беадаб сўзларни айтаяпсан, деб танбеҳ берсангиз кўпинча “Қачон айтдим”, деган жавобни оласиз. Қаранг, бу сўзлар уларнинг тилига шунчалик ўрнашиб қолганки, нима деяётганларининг фарқига ҳам бормайдилар. Ёки автобусларда кексакарга жой бериш ўрнига о\nъзларини ухлаганга солиб ўтиишларига, катталар қўлида юк кўрсалар ёрдам бериш ўрнига қочишларига нима дейсиз? Хўш бу каби нохуш ҳолатларга сабаб ота-оналарнинг фарзандларига тарбия бериш учун вақт ажрата олмасликларими, устозларнинг ҳар бир бола билан шуғуллана олишга вақти йўқлигими, кўчадаги “ўртоқлар”нинг ҳиссасими ёки маҳалла, қўни-қўшни, баъзи бир кексаларнинг лоқайдлигими?\nАлбатта, ҳамма болаларни ҳам бунда айбламаймиз. Бугунги кунда давлатимиз томонидан ёшларга қаратилаётган юксак эътибордан оқилона фойдаланиб, чет элларда ўтказилаётган спорт, турли фанлар бўйича олимпиадаларда юксак марраларга эришиб, Ватанимиз байроғини кўкларга кўтариб, юртимиз номини бутун дунёга танитаётган, устозлари, ота-онаси олдига ёруғ юз билан қайтаётган, тенгдошларига ҳар жабҳада ўрнак бўлаётган ёшларимиз ҳам кам эмас.\nУмар розиаллоҳу анҳу айтадилар: “Аввал одоб, сўнг таълим беринглар”.Одоб қандай шаклланади? Шарқона, ўзбекона одоб — диний тушунчалар асосида шаклланган. Тарихга назар ташлар эканмиз, юртимиздан етишиб чиққан ҳамма олим-у фузалоларга ёшлигидан аввал дин, одоб ўргатилганига гувоҳ бўламиз. Яъни илмни диндан, динни илмдан ажратиб бўлмайди.Илмни диний, дунёвий, деб ажратишнинг ўзи ҳам хато.Демак, одоб илм билан, яъни дин билан бўлади.\nИнсонни бир бинога ўхшатсак, унинг пойдевори дин, ахлоқ билан пишиқ бўлади. Агар пойдевор мустаҳкам бўлмаса, ғиштлар қанча пишиқ бўлмасин, бинони қайта қуришга тўғри келади.\nАл-Хоразмий бобомиз ҳам инсоннинг диндор,ахлоқли бўлишининг муҳимлиги ҳақида шундай деганлар. ”Инсон диндор, гўзал ахлоқли бўлса, унга бир баҳо бер.Ундан кейин унинг чиройи, насл-насаби, бойлиги ва бошқа жузъий хислатларининг ҳар бирига нол баҳодан баҳо бер. Агар бир сони бўлмаса ноллар ҳеч қандай сонга айланмайди, бир сони қўйилганда эса у катта сонни ифодалайди”. Демак, динни ўрганишимизнинг ўзи ҳам илм. Динимиз илм олишга буюради.Қуръони Каримнинг биринчи нозил бўлган ояти ҳам “Ўқи”, деб бошланади.Тоҳа сураси 114- оятида: “Роббим, илмимни зиёда қилгин, деб айт”, дейилган.Шунингдек, Қуръони Каримдаги бошқа кўплаб сураларда илм ҳақидаги оятларга кўзимиз тушади.Ҳадиси шарифда ҳам “Илм олиш—ҳар бир муслим ва муслима учун фарздир”.\nИлм олиш учун эса устоз керак. Нега энди ўзимиз китоб ўқиб, илм ўргана олмаймиз? Чунки ҳаммамиз ҳам илм ўрганиш учун нафсимизни енга олмаймиз.Китоб ўқиш ҳар доим ҳам нафсга ёқавермайди.Имом Шофеий айтганларидек, “Ким нафсини сақламаса, унга илм фойда бермайди”. Яъни устоз нафсимизни енгишимизга, илм олишимизга ёрдам бериб, нафсимизни синдириб туради.\nУзтозга фарзандини топшириб, “Эти сизники, суяги бизники” деб , устозни отадек улуғ санайдиган инсонларни кўриб қувонамиз. Аммо мактаб, коллежларга ўқитувчи билан баҳо талашиб, устознинг болага дашном бераётганидан шикоят қилиб борувчи оналарни кўриб, дилимиз хира бўлади. Бу—илм аҳлини менсимасликдир. Илм аҳлини менсимаслик эса жуда катта жоҳилликдир. Ота- онасининг бундай хатти-ҳаракатларини кўрган болада устозга ҳурмат қаердан ҳам бўлсин?!\nУстозлар олдида жим ўтириб, уларга ҳурмат билан қулоқ солиш керак. Имом Шофеий устозларининг олдида ҳатто, устоз эшитиб безовта бўлмасин деб, китобларини ҳам варақламаган эканлар.\nАйтиладики, Ислом бешта қўрғони бўлган шаҳарга ўхшайди. Биринчиси, олтиндан, иккинчиси, кумушдан, учинчиси, темирдан, тўртинчиси, пишиқ ғиштдан, бешинчиси, хом ғиштдан. Модомики, қўрғон аҳли хом ғиштдан бўлган қўрғондагилар билан аҳдлашса, душман уларга ҳужум қила олмайди. Агар бир-бири билан аҳдлашувни тарк қилишса, хом ғиштдан бўлган қўрғон хароб бўлади, сўнг душман иккинчисига ҳужум қилади, сўнг учинчисига, ҳатто қўрғонларнинг ҳаммаси хароб бўлади. Шунингдек, Ислом ҳам бешта қўрғон ичидадир: биринчиси яқийн (қатъий ишонч), сўнг ихлос, сўнг фарзларни бажариш, сўнг суннатларни тўлиқ қилиш, сўнг одобни сақлаш. Модомики, банда одобни сақлаб, унга аҳд қилар экан, шайтон унга ҳамла қила олмайди, агар одобни тарк қилса, шайтон суннатларга ҳужум қилади, сўнг фарзларга, сўнг ихлосга, сўнг яқийнга. Инсон ҳамма ишларда одоб сақлаши лозим, жумладан, илм олишда ҳам.\nХулоса ўрнида Имом Ғаззолийнинг устозга ҳурмат ҳақидаги қуйидаги ҳикматли сўзларини келтирамиз: “ Эй, фарзанд! Устозга ҳурмат Ислом одобларидандир. Уларга қўлдан келганча хизмат қилиб, дуоларини олиш лозим. Устоз ҳаққи ота- она ҳаққидан ҳам кўпроқ бўлади. Чунки ота-она фарзанднинг дунёга келишига сабабчи бўлса, устоз эса охират биносининг тикланишига асосий сабабчидир. Устозга нисбатан чексиз ҳурмат билан муомалада бўлиб, амрини сўраш керак. Хизмати бўлса бажариш лозим. Устозга нисбатан беҳад тавозули, камтарин муносабатда бўлиш зарур. Устоз бор жойда, устоз изн бермагунча ўтирилмайди, туриб кетаётганда эҳтиром ила кузатиб қўйилади. Ҳеч бир дунё иши устозга хизмат қилишнинг, унинг амрини бажаришнинг, эҳтиёжини қондиришнинг олдига туша олмайди. Устоз йўқсил бўлиб, фақирланиб қолса, униунг барча эҳтиёжларини таъмин этиш шогирдларнинг зиммасига тушади. Ота-она каби устознинг ҳам хайрли дуосини олиш, баддуосига муносиб бўлиб қолмаслик керак. Устознинг хайрли дуосини ол\nган одам юксалади. Дуои бадга дучор бўлганлар ҳеч қандай ишда муваффақият қозонолмайди, хору забун бўлади. Худо сақласин”.\nХадичаи Кубро номли аёл-қизлар\nўрта-махсус ислом билим юрти\n1-курс талабаси Хўжаёр Амина


Медведев ва Каримов яна бир-бирини огоҳлантирди\nТошкентда учрашган икки давлат раҳбари "араб баҳори" оқибатларидан бир-бирини огоҳлантирди.\nРус нашрлари “араб баҳори”дан чўчиган Каримов Медведевни маслаҳат учун Тошкентга таклиф қилгани ҳақида ёзмоқда.\nЎзА агентлиги хабарига кўра, Ўзбекистон президенти Ислом Каримов таклифи билан 13 июн куни Тошкентга учиб келган Россия президенти Димитрий Медведев ўртасидаги сўзлашувлар аэропортдаёқ бошланган.\nАгентлик берган мухтасаргина хабарга кўра, икки давлат раҳбарининг 14 июнга белгиланган сўзлашувларида асосий эътибор савдо-иқтисодий алоқаларни кучайтиришга қаратилган.\nАммо, Россия расмий матбуоти тилга олган “араб баҳори” ҳақидаги музоракалар ҳақида ўзбек расмий матбуотида бир жумла ҳам гап йўқ.\nРоссиянинг “1 Канали” эса ҳар икки президентнинг айнан шу масалада берган баёнотини эшиттирди.\nЖумладан, президент Димитрий Медведев Шимолий Африка ва Яқин Шарқ давлатларида бўлган воқеаларнинг оқибатлари узоқ вақт халқаро майдондаги муносабатларга таъсир кўрсатишини алоҳида таъкидлади.\n- Биз, шубҳасиз, бу воқеалар бизга тушунарли ва маълум бўлган сценарий асосида ривожланишидан манфаатдормиз, чунки бу давлатлар билан бизни кўзга кўринмас равишда боғлаган кўплаб ришта бор,- дер экан Димитрий Медведев араб диёридаги воқеалардан сўнг Россиянинг бошқа давлатлар, айниқса, ён қўшнилари билан алоқалари мураккаблашиши ва ҳатто, деструктив характерга эга бўлиши мумкинлигидан огоҳлантирди.\nЎз навбатида бунга жавобан сўзлаган президент Каримов эса тўғридан-тўғри муддаога кўчди.\nЎзбекистон раҳбари “араб баҳори”нинг икки давлат етакчиси ўртасидаги бугунги муҳокама яқин келажакда бу ғалаёнлар таъсирида юз бериши мумкин бўлган воқеалар арафасидаги маслаҳатлашув ўлароқ муҳим экани ва бундан ҳар икки томон тенг манфаатдор экани ҳақида гапирди.\n- Бугун Шимолий Африка ва Яқин Шарқда бўлаётган ҳамма воқеалар, Афғонистонда шаклланаётган бугунги вазият, ишончим комилки, ҳам Россия, ҳам Ўзбекистонни хавотирга солмаслиги мумкин бўлмаган масалалардир. Энг биринчи навбатда, бизнинг умумий позициямизни ишлаб чиқиш нуқтаи-назаридан, яқин келажакда ҳал қилиниши керак бўлган масала бўйича фикр алмашиш нуқтаи-назаридан, деди Ўзбекистон раҳбари.\nРоссия мустақил нашлари Димитрий Медведевнинг Ўзбекистонга бориши ҳақидаги хабар пайдо бўлганидан буён президент Каримов Ўзбекистонда ички ғалаёнлар эҳтимоли боис ёрдамга муҳтожлик сезиб, Россия раҳбарини таклиф қилгани ҳақида ёзмоқда.\nАйрим нашрлар эса Димитрий Медведев Каримовдан тинч йўл билан ҳокимиятни тарк этишини сўраб боргани ҳақида ёзмоқда.\nЖумладан, бу ҳақда ёзган Россиядаги нуфузли нашрлардан бири Коммерсантга интервю берган Россиядаги “Адолатли ташқи сиёсат учун” маркази бош директори Сергей Зацепилов Ўзбекистонда сиёсий беқарорлик бўлишини истамаётган Россия раҳбарияти Ўзбекистон раҳбариятининг бугунги аҳволидан унумли фойдаланиши ва масалани кўндаланг қўйиши ҳақида сўзлади.\n“Медведевнинг бу сафардан кўзлаган энг асосий мақсади – Ўзбекистонни ўзига боғлаш ва ШҲТда Хитой иштирокидаги Осиё минтақаси хавфсизлигига оид янги система тузилиши олдидан Ўзбекистон билан бу борада келишиб олиш бўлади. Ўзбекистонда ички ғалаёнлар содир бўлиши эҳтимоли бор. Ҳукуматнинг энг юқори эшелони ўзгариши ҳам кутилмоқда. Шу боис, ҳокимият алмашинуви силлиқ, тинч ўтиши ва ШҲТнинг хавфсизлик бўйича тегишли ваколатларни зиммасига олиши, Ўзбекистон томони эса бу масалада яқин ҳамкорлик қилишини таъминлаш жуда муҳимдир”, дея таъкидлайди Коммерсант нашрига сўзлаган Сергей Зацепилов.\nАйни нашрга сўзлаган Москва Давлат университети қошидаги Собиқ Совет давлатлари бўйича тадқиқотлар маркази директори Алексей Власов эса сиёсий беқарорлик пайдо бўлган тақдирда Ўзбекистон Россиядан кўмак сўрайди, деб ҳисоблайди.\n“Афтидан ўзбек эстаблишменти араб диёрида содир бўлган сўнгги воқеалардан ва бунинг Ўзбекистонда, хусусан, бу ердаги радикал исломий ташкилотлар фаолиятида акс этишидан қўрқувга тушганга ўхшайди. У ҳолда Вашингтондан ёрдам келиши даргумон, албатта. Бироқ, истаган тақдирда Ўзбекистон Россиядан жиддийгина ёрдам олиши мумкин. Ҳозир Ўзбекистон ўз сиёсатини дам Хитой, дам Россия, дам Ғарбга мослаб келмоқда. Аммо, ҳозир афтидан шундай фурсат туғилдики, Ўзбекистонда яна Москвага юз буриш имкони пайдо бўлди”, дейди Алексей Власов.\nШу ўринда эслатиш керак, Россия матбуотида Ўзбекистонда халқ ғалаёнлари юзага чиқиши мумкинлиги ва Россия ўз манфаатларидан келиб чиқиб, бундай ҳодисаларга тайёр туриши кераклиги ҳақида хабарлар анчадан буён кузатилмоқда.\nШунингдек, Ўзбекистондан қувилган мухолифат гуруҳларининг айримлари “Ўзбекистон халқ ҳаракати” номи остида бирлашиб, сиёсий тадбирларни уюштираётгани ва айрим мухолиф гуруҳларнинг Ўзбекистонда смс-инқилобини амалга ошириш ҳақидаги даъволари рус экспертлари тахминини қайсидир даражада қувватлаётгандек кўринмоқда.\nЎзбекистонда эса ҳукумат нафақат бу жараёнлар, ҳатто, араб диёридаги ғалаёнларга оид хабарлар оқимини мутлақо бўғиб қўйганига қарамай ҳукуматнинг эҳтимолий исён потенциали кўрилаётган гуруҳлар, айниқса, диндорлар устидан назоратни кучайтиргани айтилмоқда.\n14 июн куни Россия президенти Димитрий Медведев билан Ўзбекистонда эҳтимолий сиёсий беқарорлик бобида маслаҳатлашиб олган президент Каримов шу куниёқ ШҲТнинг навбатдаги йиғилиши учун Остона шаҳрига жўнаб кетди ва россиялик таҳлилчилар фикрича, Остона йиғилишида ҳам Тошкент учрашувларида тилга олинган “араб баҳори”нинг ШҲТ давлатлари ҳудудига таъсири муҳокамаси кун тартибида бўлади.


Инсультнинг олдини олиш мумкинми? » Ўзбекистон янгиликлари – Zamin.uz\nИнсультнинг олдини олиш мумкинми?\nТехас университетининг Далласдаги тиббий маркази олимлари инсульт ва инфарктнинг фавқулодда пайдо бўлмаслигини бартараф этиш мумкин ё мумкин эмаслиги масаласида алоҳида тадқиқотлар ўтказишди. Тадқиқотларда 40-80 ёш атрофидаги бир гуруҳ кўнгиллилар иштирок этди. Мақсад битта эди. Қандай қилиб бўлмасин, соғлом одамни бехосдан инсульт ёки инфарктга йўлиқишини йўққа чиқариш.\nИзланишлар, текширувлар шуни кўрсатдики, юз фоиз соғломман деган одам ҳам дафъатан юқорида номлари келтириб ўтилган хасталикларга чалиниши мумкин экан. Хасталик эса қачонки артерияда кальций моддаси мавжуд бўлса, тўсатдан юз кўрсатаркан.\nАртериясида кальций моддаси мавжуд бўлмаганлар, сира қўрқмасдан яшашда давом этишлари мумкин экан. Олимлар башарти кимнингдир артериясида зарарли холестериндан ташқари яна кальций бўлса, зудлик билан мутахассисга учрашиб муолажалар бошлашни тавсия этишмоқда. Сабаби, кальций исталган вақтда ё юрак, ё мияга зарба йўллаб, сиз-у бизни оғир хасталикка чалинтириши тайин.\nЯна олимлар шу нарсани алоҳида айтиб ўтишдики, кальций одамнинг артерияси, яъни, қони таркибида эмас, организмдаги ўзи учун ажратилган жойда яшаши ва ўзининг фойдали амалларини адо этиши лозим.\nЎқинг, бу қизиқ: антиқа еттилик!!!\n23:25 / 26-08-2017\n16:03 / 13-08-2017\nИнсон организми учун кўпроқ сут фойдалими ёки мевалар?\n15:05 / 22-06-2017\nСут маҳсулотлари ҳақиқатан ҳам ҳуснбузар тоширадими?\n13:32 / 27-03-2017


Огоҳлик | TURONZAMIN-Jahongir Muhammadning nashri\nҚирғизистоннинг Жалолобод вилоятидаги Сузоқ туманида 1700 бош қўй ўлиши ортидан прокуратура ветеринария хизмати масъуллари устидан жиноий иш қўзғаган.\nСузоққа Бишкекдан ҳукумат махсус комиссияси юборилгани ҳақида хабар қилинган.\nҚирғизистон Санитария хизматидан ҳозирча тахмин билдиришларича, майда молнинг оммавий қирилишига сохта чечакка қарши вакцина сабаб бўлган бўлиши мумкин.\nЯкуний хулоса нобуд бўлган қўйларни ва қўлга киритилган эмдорини текширгандан кейин эълон қилиниши хабар қилинган.\nЖалолобод вилоятига борган Ветеринария департаменти раҳбари Жонибек Султонов чорванинг чечак касаллигига қарши эмланган 2800 жонивор нобуд бўлиши мумкинлигини билдирган.\nЧечакка қарши вакцинанинг Россияда ишлаб чиқарилгани ёзуви бўлган, бироқ уларнинг сохта экани аниқланган.\nҚирғиз оммавий ахборот воситалари сохта эмдори Ўзбекистондан олиб келингани, уни пуллаган ишбилармоннинг майда моллар оммавий нобуд бўлаётганидан кейин ғойиб бўлгани ҳақида хабар тарқатганлар.\nЎзбекистоннинг ўзида қўйлар эмланганидан кейин нобуд бўлиши сентябр ойининг ўрталарида бошланган.\nДастлаб Жиззах вилоятида чечак касаллигига қарши вакцина билан укол қилинганидан кейин жониворларнинг бадани ҳаддан зиёд қизиб кетиб, қўйлар ўз танасини тишлаб нобуд бўлаётганлари хабар қилинган.\nЖиззахлик чўпонлар вакцина Тошкентдан олиб келинганини, уни одамлар ҳам “қўлдан”, ҳам ветеринар дорихоналардан сотиб олганларини айтишган.\nСохта эмдори Ўзбекистонга ҳам ноқонуний олиб кирилгани хабар қилинган.\nЖиззахда одамларнинг минглаб қўйлари ўлиб кетгани ҳақида хабарлар тарқалган.\nҚассобларга қўй гўштини сотиш тақиқланган.\nЖиззах вилояти расмийлари 12 минг чорва ўлгани ҳақида айтишган, бироқ норасмий маълумотларга кўра Ўзбекистонда 35 мингдан 50 минггача қўй нобуд бўлган бўлиши мумкин.\nСохта вакциналарнинг Жиззах вилоятидан ташқари Самарқанд ва Қашқадарё вилоятларида ҳам тарқалгани ҳақида хабарлар олинмоқда.\nЎзбекистон расмийлари чечакка қарши вакцина ким томонидан, қачон ва қайси мамлакатдан Ўзбекистонга олиб кирилгани ҳақидаги саволларга жавоб бераётганлари йўқ.\nЎзбекистон оммавий ахборот воситаларида сохта вакциналардан эҳтиёт бўлиш лозимлиги ҳақидаги огоҳлантириш ҳам, инсонлар чорваси нобуд бўлганидан катта молиявий зарар кўраётганлари ҳам, ушбу ҳолатда расмийлар қандай чора кўраётганлари ҳам хабар қилинаётгани йўқ. (BBC).\n« США Жаҳонгир Маматов »


АГМК - "Насаф". Енгилмас жамоалар қарама-қаршилиги\n30 июнь, 2020, 23:15\nТеглар:Суперлига | АГМК | Насаф\nОлмалиқдаги баҳс олдидан маълумотлар\nCoca Cola Суперлигаси 7-турида АГМК - "Насаф" учрашуви ўтказилади. Олмалиқликлар матбуот хизмати ўйинга оид маълумотларни тақдим этди.\nЎзбекистон чемпионати доирасида 2008 йилдан буён давом этаётган қарама-қаршилик: АГМК - "Насаф" тўқнашувида 27-беллашув.\nҲозирга қадар ўтказилган 26 учрашувда олмалиқликлар 4 ғалаба, 9 дуранг ва 13 мағлубият қайд этган. Бу борада устунлик "Насаф" тарафида. Тўплар нисбати ҳам қаршиликлар фойдасига: 23-41.\nАйни пайтда жамоалар чемпионат турнир жадвалида деярли ёнма-ён туришибди. АГМК якунланган 6-турдан кейин 14 очко билан 2-ўринни банд этиб турган бўлса, "Насаф" 12 очко тўплаган ҳолда 4-ўринда бормоқда.\nАГМК чемпионатда қаторасига 4 ўйиндан буён ғалаба қозонаётган бўлса, "Насаф" карантиндан кейинги ҳамма ўйинда дуранг ўйнамоқда. Эътиборли тарафи, ўтган турда ҳам АГМК кетма-кет 3 дуранг қайд этган "Машъал"ни меҳмон қилганди. Бу гал ҳам АГМКнинг навбатдаги рақиби Олмалиққа қаторасига 3 дуранг қайд этган ҳолда ташриф айламоқда.\nМазкур баҳс шубҳасиз турнинг энг марказий тўқнашуви. Биринчидан, турнир жадвали эътибори билан ҳам бўлажак ўйиннинг аҳамияти юқори ва учрашув 6 очколик қадрга эга. Қўшимчасига, жорий мавсум Суперлигада ҳозирча умуман мағлубиятга учрамаган икки енгилмас жамоаларнинг ўзаро баҳсида тарози палласи кимнинг фойдасига тортилади, бу ҳам кўпчиликни қизиқтирмоқда.\n"Насаф" ўтказилган 6 ўйиндан 3тасида ғалаба қозонган ва 3 дуранг ўйнаган. "Насаф"нинг киритган голларига Бобир Абдихолиқов (4), Шароф Муҳитдинов (2), Марко Станоевич (2) ва Ойбек Бозоров муаллифлик қилган.\nТошкент вилояти жамоаси чемпионатда энг кам гол (-2) ўтказиб юборган. АГМКнинг киритган голларига Мате Ватсадзе, Игорь Зонич, Муроджон Тошматов, Ҳожимат Эркинов, Элгужа Григалашвили ва Баҳром Абдурахимов муаллифлик қилган.\nАГМК Ўзбекистон миллий чемпионатида ўтказган 345 ўйиндан 123тасида ғалаба қозонган, 150 мағлубият ва 72 беллашувда дуранг қайд этилган. Тўплар нисбати: 472-503.\nАГМК - "Насаф" учрашуви 2 июль куни Олмалиқдаги ОКМК спорт мажмуасида соат 20:00да бошланади. Ўйин карантин талаб ва қоидаларига мувофиқ тарзда томошабинларсиз ўтказилади.\nУчрашувни МТРК тармоғидаги "Оилавий" канали жонли эфирда намойиш қилади.\n2 июль, пайшанба.\nCoca Cola Суперлига. Бугунги ўйинларни қайси телеканалларда томоша қиламиз?


Жаҳон айвонида 18 September 2018 16:17 293\n1. Соч турмагига қўйилган талаблар\nБиламизки, кўпгина мамлакатларда ўқувчилар мактабга ўзлари ёқтирган соч турмакларида келишади. Ўғил болалар калта ёки узун сочларда, қизлар эса “укладка” қилиб, ёйиб ва хаттоки сочларини бўяб юришлари ҳам мумкин. Бироқ Японияда буткул ўзгача ҳолат. Уларнинг бир қанча мактабларида ўқувчиларнинг сочларини бўяшларига рухсат берилмайди. Фақатгина сочнинг табиий рангги қандай бўлса, шу рангда юриши мумкин. Ўғил болаларнинг сочи қулоғидан узун бўлмаслиги, қизлар сочларини турмакламаслиги ва мактабга юзларини ҳеч қандай косметика воситалари билан бўямасдан, тирноқларига “лак” қўймасдан келишлари керак. Бундай тарздаги қоидалар болаларнинг бир бирларининг ташқи кўринишига қараб чалғимасликлари учун ўйлаб топилган.\n2. Ишқий муносабатлар\nАйтиш мумкинки, мактаб даврида кўпгина ўқувчилар ким биландир учрашиб юришни бошлайди. Айрим ҳолларда бу кескин равишда тус олиб, оқибати салбий натижалар билан тугайди. Япон мактабларида эса ишқий муносабатлар бўлишига қатъий равишда чек қўйилган. Чунки японияликлар бундай муносабатлар ўқувчини ўқув жараёнидан бутунлай чалғитади, деб ҳисоблашади.\n3. Мактабдаги озиқ овқат\nШунингдек, Японияда ўқувчилар ошхонада эмас, аксинча, ўзларининг синфларида уйдан ёки мактаб буфетидан олинган егуликлар билан тушлик қилишади. Қолаверса, ишонч хосил қилиш мумкинки, улардаги мактаб ошхонасида тайёрланган овқатлар жуда фойдали ва анча юқори даражадаги озуқавий қийматга эга. Ва таомномалар учун мактаб директори жавоб беради.\n4. Мактабдаги тозалик ишлари\nҚизиғи шундаки, Япония мактабларида бирорта фаррош ёки боғбонни топиб бўлмайди. Синф, йўлаклар ва бошқа тозалаш ишларини дарсдан сўнг ўқувчиларнинг ўзлари бажаришади. Тушлик тугагач, полларни ювишади, ҳамма жойларни супуриб тозалашади. Бу билан ўқувчилар жамоада ишлашни ва бир бирига ёрдам беришни ўрганишади.\n5. Ўқитувчиларнинг дарс ўтиши\nАгар Япон ўқитувчиси тўсатдан касал бўлиб қолса, ўқувчилар синфда тинч ўтириб ўзларича дарсларни ўрганишади. Синфда ҳеч қандай шовқин бўлмайди. Ҳар ким ўз дарси билан машғул бўлади.\n6. Ўзини химоя қилиш\nЯпония мактабларида ўзини химоя қилиш махсус дарслари ўқитилади. Ўқувчилар босқинчилик ёки бирор буюм билан ҳужум қилувчилардан қандай химояланишни ўрганишади. Улар химояланишда фойдаланиладиган қуроллар қадимги самурайлар қуролининг замонавий кўринишидир.\n7. Саломлашиш одоби\nЯпон маданиятининг асосий қисмларидан бири бу саломалашиш одоби. Шу боис, дарс бошланишидан олдин ўқувчилар ўрнидан туриб, эгилган ҳолатда устозга салом беришади. Дарснинг сўнгида ҳам ҳудди шу тарзда хайрлашишади.\n8. Дарс қолдирганда\nМактаб ўқувчилари дарс машғулотларига ўз вақтида етиб келишлари шарт. Агар улар кечиккан тақдирда синфга киришга рухсат этилмайди. Сабабсиз дарс қолдирилмайди. Дарсдан кейин эса ўқувчилар ўзлари аъзо бўлган қўшимча тўгаракларга боришади ёки ўқитувчи билан биргаликда қўшимча машғулот ўтишади.\n9. Мактаб формаси\nЯпон мактабларида белгиланган формани кийиб юришга қатъий эътибор қилинади. Ўғил болалар қора кастюм билан шим, қизлар эса ёқали кўйлак кийиб юриши, формаси доимо тоза ва дазмолланган ҳолатда бўлиши керак. Агар мактабга формасиз келишса, уйга қайтариб юборилади.\n10. Ёзги таътил\nЯпонияда ёзги таътил бир ой ёки ундан ошиқроқ муддатда бўлади. Таътил давомида ўқувчилар берилган топшириқларни бажариши керак. Бир қанча тўгарак ва лексияларга боришади.\nДарҳақиқат, Японияликлар ўқиш учун ўз вақтларини тўғри тақсим қилгани ва етарлича вақт ажратганидан бўлса керак, дунёда улар аниқ фанлар бўйича тўртинчи ўринда туришади.


Олланд: Ироқдаги ИШИД билан кураш Францияда терактлар олдини олишга ёрдам бермоқда\n12:57 / 02.01.2017\nИроқдаги ИШИД жангарилари билан кураш Франция ҳудудида терактлар содир этилишининг олдини олишда ёрдам бермоқда. Бу ҳақда Франция президенти Франсуа Олланд маълум қилди.\nАввалроқ, Олланд Бағдод шаҳрига ҳарбий хизматчилар билан учрашиш мақсадида келгани хабар қилинганди. Улар халқаро коалиция таркибида ИШИД билан курашда иштирок этишмоқда. Франция президенти ташриф давомида бир қатор юқори лавозимли амалдорлар билан музокаралар ўтказиши ҳам кутилмоқда.\n"Ироқда террорчилик билан кураш бўйича қабул қилинган чоралар - бу бизнинг ҳудудда теракт содир этилишининг олдини олишдир", - дея Олланднинг баёнотидан иқтибос келтиради Франс Пресс агентлиги.\n"Ироқнинг тикланишига ёрдам берувчи барча воситалар - бу ИШИД томонидан бизнинг еримизда амалга оширилиши мумкин бўлган ҳаракатларнинг олдини олишга қўшимча талабдир", - таъкидлаб ўтди Франция раҳбари.